Wanita tak wajib lagi bersama mahram ke Tanah Suci

RIYADH, 14 Rabiulawal 1444H, Selasa – Wanita yang ingin ke Arab Saudi bagi tujuan menunaikan ibadah haji dan umrah kini tidak lagi diwajibkan bersama mahram untuk menemani mereka.

Penarikan dasar itu diumumkan Menteri Haji dan Umrah Arab Saudi, Dr Tawfiq Al-Rabiah menerusi sidang media di Kedutaan Arab Saudi di Kaherah, semalam.

Dr Tawfiq berkata, kos pembesaran Masjidi Haram di Makkah telah melebihi SR200 bilion dan ia adalah yang terbesar pernah dilakukan dalam sejarah masjid itu.

Beliau turut memaklumkan, tiada kuota atau siling untuk jumlah visa umrah yang dikeluarkan untuk umat Islam dari seluruh dunia.

“Mana-mana orang Islam yang datang ke Arab Saudi dengan apa-apa jenis visa boleh menunaikan umrah,” katanya.

Dr Tawfiq turut menegaskan kesungguhan Arab Saudi mengurangkan kos mengerjakan haji dan umrah namun ia berkait dengan beberapa faktor.

Beliau merujuk usaha kerajaan berhubung pengenalan dan penggunaan teknologi moden serta pendigitalan perkhidmatan yang disediakan kementerian kepada mereka yang melawat Tanah Suci.

“Ini termasuk menggunakan robot untuk menyediakan beberapa perkhidmatan kepada jemaah haji, serta membangunkan platform Nusk, yang menyediakan banyak kemudahan untuk jemaah dan pengunjung Masjidil Haram.

“Boleh menempah permit umrah melalui platform dalam tempoh yang singkat, dan selepas itu, visa boleh diperolehi dalam tempoh 24 jam,” katanya.- Agensi


Dosa halang penerimaan doa

PERHATIKAN doa Nabi Sulaiman ini. Ia adalah contoh menarik yang dipersembahkan dalam al-Quran mengenai adab berdoa kepada Allah. Nabi Sulaiman memohon keampunan dari Allah dahulu sebelum menyebutkan tentang intipati permohonannya yang lain. Firman Allah:
قَالَ رَبِّ ٱغْفِرْ لِى وَهَبْ لِى مُلْكًا لَّا يَنۢبَغِى لِأَحَدٍۢ مِّنۢ بَعْدِىٓ ۖ إِنَّكَ أَنتَ ٱلْوَهَّابُ
Kata Nabi Sulaiman: ” Wahai Tuhanku! Ampunkanlah kesilapanku, dan kurniakanlah kepadaku sebuah kerajaan yang tidak akan ada pada sesiapapun kemudian daripadaku; sesungguhnya Engkaulah yang sentiasa Melimpah kurniaNya “. (Surah Sad: 35)

2. Ayat al-Quran ini memberikan kepada kita satu petunjuk bahawa dosa seseorang seakan-akan berupaya menghalang doanya dari diperkenankan oleh Allah. Oleh itu, antara adab yang baik ketika memohon sesuatu dari Allah adalah mendahulukan permohonan keampunan dahulu sebelum menyebutkan permintaan lain.

3. Atas dasar itu Rasulullah ﷺ pernah mengingatkan kita bahawa terjerumus dengan sumber haram berupaya menjadi penghalang yang menyebabkan doa seseorang itu tidak diterima. Sabda Rasulullah ﷺ:
ثُمَّ ذَكَرَ الرَّجُلَ يُطِيلُ السَّفَرَ أَشْعَثَ أَغْبَرَ، يَمُدُّ يَدَيْهِ إِلَى السَّمَاءِ، يَا رَبِّ، يَا رَبِّ، وَمَطْعَمُهُ حَرَامٌ، وَمَشْرَبُهُ حَرَامٌ، وَمَلْبَسُهُ حَرَامٌ، وَغُذِيَ بِالْحَرَامِ، فَأَنَّى يُسْتَجَابُ لِذَلِكَ؟
“Kemudian Baginda menyebutkan tentang seseorang yang bermusafir dalam perjalanan yang jauh dalam keadaan kusut dan berdebu. Dia mengangkatkan kedua tangannya ke langit dan berdoa: Wahai Tuhanku, Wahai Tuhanku, sedangkan makanannya haram, minumannya haram, pakaiannya haram dan dipenuhi dengan sesuatu yang haram, maka (jika begitu keadaannya) bagaimana doanya akan diterima? (HR Muslim).

4. Ketika menghuraikan ayat ini, al-Imam al-Razi pula menjelaskan bahawa doa ini mengandungi pengajaran bahawa kita seharusnya memulakan doa mengenai urusan keagamaan dahulu sebelum memohon permintaan dunia. Kata al-Razi:
دلت هذه الآية على أنه يجب تقديم مهم الدين على مهم الدنيا
“Ayat ini menunjukkan bahawa wajib bagi kita mendahulukan keutamaan agama dahulu sebelum menyebut tentang perkara urusan dunia.”

5. Oleh yang demikian, ketika berdoa kepada Allah, mulakan pujian kepadaNya, ucapkan selawat kepada Nabi, dan mohonlah keampunan daripada Allah dahulu sebelum menyebutkan permintaan kita.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


UMNO tolak kerjasama dengan ‘pengkhianat’ seperti Bersatu

BANGI, 20 Jamadilawal 1442H, Isnin – Ketua Penerangan Barisan Nasional (BN) Selangor, Isham Jalil percaya lebih ramai pemimpin akan meninggalkan Perikatan Nasional (PN) dan Parti Pribumi Bersatu Malaysia (Bersatu) sebelum Pilihan Raya Umum ke-15 (PRU15).

Ini kerana, dakwanya, tidak ada sesiapa yang akan undi ‘pengkhianat’ kecuali pengkhianat itu sendiri.

Mengulas lanjut pandangan itu, Isham mendakwa, Bersatu hari ini terdiri daripada tiga kumpulan pengkhianat iaitu pengkhianat Pakatan Harapn (PH) dari Bersatu yang menjatuhkan kerajaan mereka sendiri.

Kedua, dakwanya, pengkhianat UMNO yang melompat parti ke Bersatu apabila BN hilang kuasa sebagai kerajaan.

Sementara ketiga, pengkhianat PKR daripada puak Datuk Seri Mohammed Azmin Ali yang melompat parti ke Bersatu apabila beliau bergaduh dengan Datuk Seri Anwar Ibrahim, dakwa Isham.

“Bersatu juga dilaporkan cuba untuk mencuri ahli-ahli UMNO dan PAS di akar umbi. Orang-orang UMNO di semua peringkat telah lama sedar akan niat Bersatu untuk meruntuhkan UMNO.

“Sebab itu, rata-rata lebih 140 bahagian-bahagian UMNO yang bermesyuarat kelmarin telah membuat keputusan menolak kerjasama dengan Bersatu.

“Ini jelas menggambarkan pendirian akar umbi UMNO. Mereka tidak mahu bekerjasama dengan pengkhianat, dan mereka tidak rela dikhianati lagi nanti,” dakwanya dalam satu kenyataan, hari ini.

Isham berkata, oleh kerana itu UMNO akan bertanding di semua kerusi Parlimen dan Dewan Undangan Negeri (DUN) yang dimenangi semasa Pilihan Raya Umum ke-14 (PRU14) lepas pada PRU akan datang.

Ini juga termasuk semua kerusi-kerusi Bersatu, kata Presiden Sukarelawan Malaysia itu.

“Kita tidak boleh biarkan kerusi dan kuasa diberi ke tangan pengkhianat. Pada PRU15 nanti rakyat akan menggelar mereka sebagai pengkhianat nasional.

“Dan jika kita beri laluan kepada mereka (Bersatu) pun mereka akan kalah kerana ditolak oleh rakyat, dan PH pula yang akan menang.

“Kita tidak boleh benarkan perkara ini berlaku. Kita akan tolak PH dan juga pengkhianat-pengkhianat ini dalam PRU15 akan datang. Biar rakyat tentukan nasib pengkhianat-pengkhianat ini,” dakwanya.


Umat Islam Nepal protes penindasan terhadap Uyghur

KATHMANDU, 14 Rabiulakhir 1442H, Isnin – Umat Islam di Nepal pada Ahad mengadakan tunjuk perasaan terhadap kekejaman kerajaan komunis China ke atas etnik Uyghur di Xinjiang.

Tunjuk perasaan yang diadakan oleh masyarakat Kalyankari Samaj di bandar Pokhara itu turut membantah pemusnahan ribuan masjid di wilayah Xinjiang serta tindakan biadab menindas etnik berkenaan.

Penunjuk perasaan itu menyertai masyarakat antarabangsa dalam menyuarakan pandangan mereka mengenai pelanggaran hak asasi manusia yang disifatkan mengerikan ke atas umat Islam Uyghur.

Pemimpin tunjuk perasaan itu menegaskan bahawa pihaknya akan terus meningkatkan keprihatinan mereka terhadap penindasan yang dilakukan ke atas etnik Uyghur pada masa depan.

Sebelum ini, protes sama diadakan di Nepal beberapa hari lalu.

Selama enam tahun terakhir, berjuta-juta penduduk Xinjiang atau Turkistan Timur, yang kebanyakannya beragama Islam telah ditempatkan di kem tahanan dan penjara.

Menurut laporan mangsa yang terselamat, mereka bukan sahaja diseksa, malah dibunuh bagi mendapatkan organ, diperkosa serta dimandulkan.

Dokumen terperinci dikenali sebagai China Cables telah diakses tahun lalu oleh International Consortium of Investigative Journalists mendedahkan kaedah rejim China menggunakan teknologi bagi mengawal etnik Uyghur di seluruh dunia.

Bagaimanapun, China menafikan kekejaman dilakukan ke atas Uyghur dan menjelaskan kononnya kem tahanan yang menempatkan etnik itu bagi memberi latihan vokasional. -Agensi


Iraq tarik balik perintah berkurung

BAGHDAD, 18 Safar 1445H, Isnin – Pihak berkuasa Iraq menarik balik perintah berkurung yang dikenakan sehari sebelumnya di bandar Kirkuk, utara Iraq selepas situasi kembali pulih.

Bantahan dan pertempuran Sabtu lalu di Kirkuk melibatkan puak Kurdis, Arab dan Turkmen mengorbankan tiga nyawa dan mencederakan 20, termasuk beberapa anggota keselamatan, Saad al-Baiyati, seorang pegawai polis Kirkuk, memberitahu Xinhua.

“Keadaan keselamatan di wilayah itu kini stabil, manakala pasukan keselamatan dikerah ke jalan-jalan utama dan persimpangan,” kata al-Baiyati, sambil menambah bahawa penunjuk perasaan Arab dan Turkmen telah mengalihkan khemah mereka dan telah membuka jalan utama antara Kirkuk dan Erbil, ibu kota wilayah Kurdistan.

Pertempuran Sabtu itu adalah yang terbaharu dalam siri ketegangan antara Kurdis, Arab dan Turkmen di Kirkuk. – Bernama

Berita berkaitan:


Layanan Taliban terhadap wanita seperti jenayah kemanusiaan: PBB

GENEVA, 1 Jamadilawal 1444H, Sabtu – Layanan Taliban terhadap wanita dan gadis Afghanistan, termasuk pengecualian mereka ke taman, gim, sekolah dan universiti, mungkin menyamai jenayah terhadap kemanusiaan.

Penilaian oleh Pelapor Khas Pertubuhan Bangsa Bangsa Bersatu (PBB) mengenai Afghanistan, Richard Bennett dan sembilan pakar PBB yang lain berkata, layanan terhadap wanita dan kanak-kanak perempuan mungkin sama dengan ‘penganiayaan jantina’ di bawah Statut Rom yang mana Afghanistan adalah sebahagian anggotanya.

“Mengurung wanita ke rumah mereka adalah sama dengan pemenjaraan,” kata pakar dalam satu kenyataan

Tindakan Taliban itu dakwanya, berkemungkinan membawa kepada peningkatan tahap keganasan rumah tangga dan masalah kesihatan mental.

Pakar itu juga menyebut sebagai contoh penahanan awal bulan ini terhadap aktivis wanita Zarifa Yaqobi dan empat rakan sekerja lelaki di mana mereka kekal dalam tahanan.

Tiada maklum balas segera daripada jurucakap Taliban kepada permintaan Reuters untuk mengulas mengenai penilaian pakar itu.

Taliban mengambil alih daripada kerajaan yang disokong Barat pada Ogos 2021 dan berjanjji akan menghormati hak wanita mengikut tafsiran mereka terhadap undang-undang Islam.

Kerajaan Barat berkata, Taliban perlu mengubah haluan mereka mengenai hak wanita, termasuk pusingan U untuk membuka sekolah menengah perempuan ke arah pengiktirafan rasmi kerajaan Taliban.

Secara berasingan, jurucakap pejabat hak asasi manusia PBB, Ravina Shamdasani menggesa pihak berkuasa Taliban untuk segera menghentikan penggunaan sebatan awam di Afghanistan.

Katanya, pihak pejabat telah mendokumentasikan banyak kejadian seperti itu bulan ini, termasuk seorang wanita dan seorang lelaki disebat masing-masing 39 kali kerana belum berkahwin dan menghabiskan masa bersendirian bersama. – Agensi


Batal Ordinan Darurat: Kabinet tak perlu dapat nasihat jawatankuasa khas

KUALA LUMPUR, 20 Zulhijjah 1442H, Jumaat – Kabinet tidak perlu mendapatkan nasihat daripada Jawatankuasa Khas Bebas Darurat 2021 dalam membuat keputusan berhubung pembatalan Ordinan Darurat yang dilaksana berdasarkan Perlembagaan Persekutuan.

Pensyarah Kanan Hal Ehwal Dasar, Politik Ekonomi dan Pengajian Antarabangsa, Pusat Pengajian Antarabangsa, Universiti Utara Malaysia Dr Md Shukri Shuib berkata jawatankuasa itu hanya bersifat ad hoc dalam menasihati urusan tersebut.

“Dalam hal ini, tugas eksekutif lebih utama daripada jawatankuasa dan ia terpulang kepada mereka yang melantik jawatankuasa itu untuk menggunakan perkhidmatan (nasihat) jawatankuasa bebas itu atau tidak.

“Jawatankuasa ini bukanlah perjawatan yang tetap, nama pun jawatankuasa ad hoc, sekiranya diperlukan pandangan maka dia ambik la. Kita tidak boleh memaksa orang untuk terima pandangan sekiranya ia tidak diperlukan,” katanya ketika dihubungi Bernama.

Beliau berkata demikian ketika mengulas kenyataan Mufti Perlis Datuk Dr Mohd Asri Zainul Abidin yang menyifatkan pelantikannya dalam Jawatankuasa Khas Bebas Darurat 2021 sebagai sia-sia susulan perkembangan isu pembatalan Ordinan Darurat.

Md Shukri berkata isu pelantikan yang dianggap sia-sia itu tidak perlu timbul dan ia sekadar untuk mensensasi keadaan semasa.

Pensyarah Kanan Program Sains Politik Universiti Kebangsaan Malaysia (UKM) Dr Jamaie Hamil pula berkata bidang kuasa Kabinet adalah lebih tinggi daripada sebarang jawatankuasa yang dibentuk dan mereka berhak untuk membuat keputusan mengikut lunas undang-undang.

“Dalam hal ini, memang Perdana Menteri dan Kabinetnya telah membuat keputusan yang betul daripada segi bidang kuasa, cuma isu ini timbul kerana mereka menganggap Kabinet seharusnya mendapatkan pandangan mereka terlebih dahulu,” katanya.

Mengenai bidang kuasa, Jamaie menjelaskan bahawa daripada segi pemerintahan, Perdana Menteri mempunyai kuasa pentadbir dan Yang di-Pertuan Agong adalah sebagai simbol kepada ketaatan rakyat terhadap undang-undang dan Perlembagaan.

Beliau berkata justeru daripada segi pentadbiran, Yang di-Pertuan Agong seharusnya mengikut nasihat Perdana Menteri dan jemaahnya seperti amalan biasa yang dilaksanakan di negara ini.

“Sepatutnya sebagaimana yang diamalkan di Malaysia selama ini, Yang di-Pertuan Agong perlu mengikut nasihat yang diberikan oleh Perdana Menteri.

“Namun apabila keadaan politik yang kurang stabil ketika ini, orang beranggapan bahawa Yang di-Pertuan Agong mempunyai kuasa mutlak yang mana persepsi dan pemahaman ini adalah salah sama sekali kerana pentadbiran oleh Perdana Menteri adalah lebih penting dan berkuasa,” katanya. – Bernama


Korea Selatan mansuh kuarantin untuk pelancong antarabangsa

SEOUL, 8 Zulkaedah 1443H, Rabu – Korea Selatan pada Rabu menarik balik arahan kuarantin tujuh hari bagi semua ketibaan antarabangsa, dalam usaha negara itu kembali menjalani kehidupan normal susulan penurunan kes COVID-19.

Negara itu merekodkan 13,358 jangkitan baharu COVID-19, termasuk 59 kes dari luar negara, menjadikan angka keseluruhan setakat ini mencecah 18,188,200, lapor Agensi Berita Yonhap, memetik Agensi Kawalan dan Pencegahan Penyakit Korea (KDCA).

Sehingga Rabu, seramai 44.6 juta, atau 86.9 peratus rakyatnya telah lengkap divaksin, dan 33.32 juta (64.9 peratus) menerima suntikan dos penggalak pertama mereka.

Sementara itu, lebih 4.19 juta orang (8.2 peratus) sudah mendapat suntikan penggalak dos kedua, menurut KDCA.

Namun, pelancong antarabangsa masih perlu mengambil ujian virus PCR dalam tempoh tiga hari selepas memasuki Korea Selatan.

Pelancong juga diminta menyerahkan keputusan negatif ujian PCR atau ujian antigen pantas — sebelum menaiki penerbangan ke Korea Selatan.

Bermula Jun, Korea Selatan menambah jumlah penerbangan antarabangsa kepada 732 berbanding 532 pada Mei susulan operasi di Lapangan Terbang Antarabangsa Incheon kembali normal serta permintaan perjalanan udara yang semakin meningkat. – Bernama


Mahasiswa jadi agen bentuk negara maju dan berdaulat

MALAYSIA mempunyai sejarah yang unik dan tersendiri hasil dari pengalaman lama berinteraksi dengan pelbagai agama, bangsa, budaya, dan juga ketamadunan. Sejarah banyak mencatatkan kegemilangan kerajaan-kerajaan di alam Melayu dahulu dalam menguruskan sesebuah kehidupan secara keseluruhan dalam sempadan geografi tertentu. Alam Melayu kemudian berhadapan dengan siri-siri penjajahan negara luar, yang bukan sahaja mengeksploitasi sumber-sumber alam bahkan mengongkong minda dan jatidiri untuk membentuk negara ini mengikut hasrat dan citarasa yang tersendiri.

Mengambil peluang hari penting dalam negara, iaitu hari kemerdekaan, wajar untuk kita bahaskan maksud kemerdekaan yang sebenar.

Erti terbesar kemerdekaan adalah kita bebas mencorak negara kita dengan acuan tersendiri tanpa dipengaruhi unsur-unsur luar yang bertentangan dengan agama Islam dan budaya orang Melayu.

Projek membentuk semula sebuah negara bukan sahaja memerlukan komitmen yang berterusan bahkan menuntut keberanian untuk bercita-cita, merungkai semula keburukan dan kepincangan sistem hidup sedia ada, kemudian disusuli dengan keupayaan kita untuk memperkenalkan solusi alternatif yang lebih mendasar. Sudah pasti perkara ini juga menuntut keberanian untuk berhadapan dengan hegemoni-hegemoni yang telah lama ada dan merosakkan negara ini.

Peranan dan tanggungjawab ini perlu dimainkan oleh semua individu di setiap peringkat, ia tidak patut difokuskan oleh mana-mana pihak tertentu sahaja. Bak kata pepatah, bulat air kerana pembetung, bulat manusia kerana muafakat. Bukit sama didaki, lurah sama dituruni.

Sempena menyambut Hari Kebangsaan Malaysia yang ke-64, marilah kita bersama-sama memberikan makna yang sebenar pada kemerdekaan dan sekaligus membanting tulang dalam menentukan asas dan bentuk negara Malaysia yang tercinta ini.

Memetik kata keramat Dr. Burhanuddin Al-Helmy di dalam tulisan beliau,

“Di atas robohan kota Melaka, kita bangunkan jiwa yang merdeka”

Akhir kata, mudah-mudahan Allah S.W.T memberkati segala pengorbanan pejuang-pejuang negara suatu ketika dahulu serta kerja keras generasi pada hari ini dalam usaha meletakkan semula agama Islam ini pada kedudukan yang sebenarnya.

Ahmad Muslihuddin bin Rozlan
Timbalan Presiden Persatuan Belia Islam Nasional


Pergerakan Muhyiddin jadi tumpuan

KUALA LUMPUR, 7 Muharram 1443H, Isnin – Pergerakan Tan Sri Muhyiddin Yassin hari ini menjadi tumpuan rakyat Malaysia khususnya petugas media susulan perkembangan politik semasa negara.

Perdana Menteri ketika dibawa keluar dari kediamannya di Bukit Damansara pada 7.42 pagi ini dilihat melambai ke arah media yang telah berada di sekitar kawasan itu sejak awal pagi.

Beliau kemudian tiba di bangunan Perdana Putra, Putrajaya pada 8.07 pagi, dijangka untuk menghadiri mesyuarat khas Kabinet.

Turut kelihatan tiba di bangunan itu, kenderaan-kenderaan membawa Ketua Polis Negara Datuk Seri Acryl Sani Abdullah Sani dan Peguam Negara Tan Sri Idrus Harun.

Di Putrajaya, Muhyiddin yang tiba di bangunan Perdana Putra itu melambai ke arah petugas media yang berkumpul sejak 7 pagi.

Turut kelihatan kenderaan-kenderaan yang membawa Ketua Setiausaha Negara Tan Sri Mohd Zuki Ali dan Panglima Angkatan Tentera Jeneral Tan Sri Affendi Buang tiba di bangunan itu.

Menurut Menteri Perusahaan Perladangan dan Komoditi Datuk Dr Mohd Khairuddin Aman Razali semalam, satu mesyuarat khas Kabinet akan diadakan pada Isnin (hari ini) tanpa memperincikan agenda pertemuan tersebut.

Semalam, Menteri di Jabatan Perdana Menteri (Tugas-Tugas Khas) Datuk Seri Mohd Redzuan Yusof dilaporkan berkata Muhyiddin dijangka membuat satu pengumuman khas hari ini.


Zahid kata Muhyiddin gila kuasa, sanggup pertikai keputusan Raja Melayu

BANGI, 9 Jamadilawal 1444H, Ahad – Datuk Seri Ahmad Zahid Hamidi menempelak Tan Sri Muhyiddin Yassin apabila mendakwa Kabinet lantikan Datuk Seri Anwar Ibrahim sebagai ‘paling mengecewakan’ dalam sejarah.

Bidas Timbalan Perdana Menteri itu, Muhyiddin perlu menghormati segala pelantikan kerana tindakan mempertikai adalah gambaran wajah sebenar Pengerusi PN dan sekutunya yang tidak menghormati institusi Raja-Raja Melayu.

“Muhyiddin dan sekutunya perlu berasa malu dilihat terlalu gilakan kuasa hingga sanggup mempertikaikan keputusan institusi Raja-Raja Melayu dan perlu mencontohi parti DAP yang lebih mementingkan kepentingan negara daripada kepentingan parti dan individu, bergerak ke hadapan demi menjayakan Kerajaan Perpaduan yang dicadangkan oleh Yang di-Pertuan Agong.

“Muhyiddin dan sekutu perlu belajar menjadi pembangkang yang berwibawa dan bukannya merengek serta meroyan tidak dapat menerima hakikat beliau gagal menjadi Perdana Menteri dan gagal membentuk kerajaan.

“Belajarlah juga menghormati proses dan keputusan Yang di-Pertuan Agong dan Majlis Raja-Raja Melayu,” katanya dalam kenyataan, hari ini.

Semalam, Muhyiddin mendakwa, tindakan  Anwar yang melantik kalangan ‘kleptokrat’ menunjukkan beliau telah menggadai prinsip tatakelola baik, seperti yang dijaja sewaktu kempen Pilihan Raya Umum ke-15 (PRU15).

Ahli Parlimen Pagoh yang juga bekas Perdana Menteri itu berkata, barisan Kabinet yang diumumkan Anwar pada Jumaat disifatkan sebagai ‘paling mengecewakan’ dalam sejarah negara.

Muhyiddin turut mengkritik Anwar kerana memegang portfolio Kementerian Kewangan, satu amalan yang beliau sifatkan sebagai membawa kepada pemusatan kuasa dan penyelewangan berskala besar.

Menepis kenyataan itu, Ahmad Zahid berkata, kritikan Muhyiddin terhadap Anwar yang kini turut memegang jawatan Menteri Kewangan tidak melihat keperluan semasa.

Menurutnya, negara memerlukan Anwar yang dikenali berprestasi tinggi pernah menguruskan kewangan dan ekonomi Malaysia pernah surplus budget, iaitu pendapatan melebihi perbelanjaan negara.

Malah, katanya, Anwar juga pernah diiktiraf sebagai Menteri Kewangan terbaik dunia oleh Euro Money Magazine dan Menteri Kewangan Terbaik Asia oleh Asia Money Magazine.

“Anwar juga pernah mendapat The Asian of The Year dan Malaysia mendapat gelaran The Asian Tiger kalangan negara Asia ketika Anwar menjadi Menteri Kewangan

“Sudah pasti pelabur asing lebih yakin untuk membuat pelaburan apabila Anwar memegang jawatan menteri kewangan,” katanya.

Namun, rekod ini tidak pernah dicapai oleh Muhyiddin dan menurutnya, Pengerusi Perikatan Nasional (PN) itu sangat bermasalah mengurus negara dan dikenali sebagai kerajaan gagal.

“Kini Muhyiddin berdepan dengan pelbagai skandal dalam pengurusan negara ketika beliau menjadi perdana menteri.

“… dan inilah beliau sangat ketakutan dan terdesak untuk menjadi perdana menteri hingga sanggup melanggar adat dan adab membuat kritikan terhadap Istana Negara sejak awal proses menamakan Perdana Menteri,” katanya.


MPKK syor wujud kerangka kerja pemerkasaan TVET-Tahfiz

PUTRAJAYA, 28 Rabiulawal 1442H, Sabtu – Majlis Pembangunan Kemahiran Kebangsaan (MPKK) mencadangkan agar Kementerian Sumber Manusia mewujudkan Kerangka Kerja Pemerkasaan Pendidikan dan Latihan Teknikal dan Vokasional (TVET)-Tahfiz, bagi menggalakkan penglibatan lebih ramai individu dalam kemahiran berteraskan Islamik.

Timbalan Menterinya Awang Hashim berkata cadangan itu dibuat pada mesyuarat majlis berkenaan semalam yang turut memutuskan agar bilangan pusat bertauliah yang melaksanakan program kemahiran berteraskan Islam ditambah supaya berpadanan dengan bilangan pusat tahfiz di seluruh Malaysia.

Beliau berkata hingga 31 Okt lepas, sebanyak sembilan Standard Kemahiran Pekerjaan Kebangsaan (NOSS) berkaitan Pengurusan dan Pengajaran Tahfiz serta Pengurusan Masjid telah dibangunkan dan latihan kemahiran bagi NOSS telah dilaksanakan di 22 pusat bertauliah di seluruh Malaysia.

“NOSS ini akan dilaksanakan menerusi platform latihan kemahiran di pusat bertauliah Sistem Latihan Program Bertauliah (SlaPB) dan juga latihan kemahiran secara Sistem Latihan Dual Nasional (SLDN),” katanya dalam kenyataan hari ini.

Katanya mesyuarat itu turut memutuskan Dokumen NOSS dijadikan sebagai rujukan utama kepada penyedia latihan kemahiran dalam membangunkan kurikulum latihan kemahiran bagi melahirkan pekerja berkemahiran.

Beliau berkata Dokumen NOSS itu merangkumi 14 NOSS baharu dan 19 NOSS yang dikaji semula dibangunkan berdasarkan kompetensi yang diperlukan oleh industri. – Bernama


Institusi pendidikan terkesan banjir, jadi PPS dibuka selepas sedia beroperasi

KUALA LUMPUR, 1 Jamadilakhir 1443H, Selasa – Institusi pendidikan di bawah Kementerian Pendidikan (KPM) yang terkesan akibat banjir atau dijadikan pusat pemindahan sementara (PPS) hanya akan dibuka semula setelah ia sedia untuk beroperasi.

KPM dalam kenyataan memaklumkan terdapat 18 sekolah masih dinaiki air, 87 dijadikan PPS serta lapan yang pulih banjir namun masih belum bersedia untuk beroperasi buat masa ini.

“KPM akan terus memantau dan mengemas kini pada setiap hari Rabu senarai institusi pendidikan yang dilanda banjir atau yang dijadikan sebagai PPS.

“Perubahan senarai yang dikeluarkan oleh KPM adalah tertakluk kepada situasi semasa bencana banjir,” menurut kenyataan itu.

Senarai itu boleh diakses melalui laman sesawang KPM di https://www.moe.gov.my/.

Menurut KPM, pengoperasian institusi pendidikan yang telah selesai dibersihkan dan bersedia untuk kembali beroperasi akan bermula pada hari Ahad atau Isnin minggu persekolahan berikutnya.

Institusi pendidikan bawah KPM merujuk kepada sekolah, kolej vokasional, kolej matrikulasi dan institut pendidikan guru serta terpakai kepada sekolah swasta yang berdaftar di bawah KPM.

Tarikh permulaan sesi persekolahan bagi Penggal 3 2021/2022 adalah pada 9 Januari bagi negeri Kumpulan A manakala 10 Januari bagi negeri Kumpulan B. – Bernama


Timbalan menteri dakwa cuti 55 hari lawat keluarga di New Zealand

BANGI, 17 Rejab 1442H, Isnin – Timbalan Menteri Wilayah Persekutuan, Datuk Seri Dr Santhara Kumar menjelaskan, bahawa beliau telah memohon cuti selama 55 hari untuk ke New Zealand.

Permohonan dibuat melalui Menteri Wilayah Persekutuan, Tan Sri Annuar Musa bagi mendapatkan kelulusan Perdana Menteri, Tan Sri Muhyiddin Yassin menerusi satu surat pada 3 Disember 2020.

Jelasnya, permohonan beliau untuk mengambil cuti rehat telah disokong oleh Menteri Wilayah Persekutuan dan kelulusan Perdana Menteri, berdasarkan kelayakan cuti rehat seperti yang ditetapkan dalam peraturan pelantikan sebagai timbalan menteri.

Selain itu, beliau juga telah diluluskan cuti tanpa gaji bagi cuti yang melebihi kelayakan cuti rehat.

Santhara menjelaskan, tujuan beliau keluar negara adalah bagi melawat anak-anak di New Zealand – khususnya yang sedang melanjutkan pelajaran dalam bidang undang-undang.

“Selain itu, sebagai bapa yang bertanggungjawab, saya perlu untuk bertemu dengan anak yang berusia sembilan tahun bagi menjalankan tanggungjawab sebagai bapa sepanjang cuti rehat tersebut setelah hampir setahun tidak berjumpa.

“Di samping itu, saya juga perlu melawat isteri yang mengalami masalah kesihatan. Sebagai tambahan, upacara anak saya yang berumur sembilan tahun untuk menerima ‘holy communion’ juga tidak dapat saya hadiri kerana sentiasa sibuk dengan tugas sebagai timbalan menteri dan Ahli Parlimen,” katanya dalam kenyataan, hari ini.

Beliau berkata demikian menjawab laporan media berhubung kehilangan beliau yang kononnya berada di New Zealand untuk bercuti.

Terdahulu, Ahli Parlimen Batu, P Prabakaran bertanya keberadaan Santhara susulan laporan yang mendakwa, beliau berada di New Zealand untuk bersama-sama keluarga sejak Disember 2020.

Beliau turut menggesa Ahli Parlimen Segamat itu memberi penjelasan, jika dakwaan itu benar.


Kerajaan tak jamin bina lebuh raya baharu selesai isu kesesakan

BANGI, 22 Syawal 1443H, Isnin – Kementerian Kerja Raya sedang meneliti dan meluluskan pembinaan lebuh raya baharu bagi menangani kesesakan yang berlaku di sekitar Lembah Klang.

Pembinaan lebuh raya baharu itu akan mewujudkan laluan alternatif kepada pengguna yang terperangkap dalam kesesakan akibat pertambahan kenderaan.

Menterinya, Datuk Seri Fadillah Yusof berkata, penelitian itu turut membabitkan cadangan dibuat oleh pihak swasta.

“Mengikut pelan pembangunan rangkaian lebuh raya yang dibangunkan dan dikaji setiap lima tahun, yang perlu ada kalau kita tengok rim basikal itu ialah jejarinya.

“Jadi ini yang perlu kita hubungkan supaya kalau ada kesesakan trafik ini, ada alternatif pindah ke lebuh raya lain. Ini yang sedang dikaji dan keutamaan diberikan kepada perkara tersebut,” katanya.

Beliau berkata demikian pada Majlis Rumah Terbuka Aidilfitri Kementerian Kerja Raya, Kompleks Kerja Raya di Kuala Lumpur hari ini.

Menurut Fadillah, pihak kerajaan bagaimanapun tidak dapat memberi jaminan bahawa pembinaan lebuh raya baharu itu dapat menyelesaikan masalah kesesakan jalan raya.

Katanya, ini disebabkan kadar pertambahan kenderaan di Malaysia yang semakin meningkat.

“Walaupun jalan sudah ada, kalau kenderaan makin meningkat mungkin jalan sedia ada (lebuh raya baharu) tidak dapat menampung.

“Sebab itu di peringkat kerajaan kita buat juga pengangkutan awam seperti MRT, LRT. Ini sebahagiannya untuk memastikan pengangkutan awam menjadi pilihan rakyat,” katanya.


Polis panggil MB Selangor berhubung kuarantin

KUALA LUMPUR, 7 Rabiulawal 1442H, Sabtu  – Polis akan memanggil Menteri Besar Selangor Datuk Seri Amirudin Shari ke Bukit Aman dalam tempoh terdekat, bagi memberi keterangan berhubung dakwaan melanggar arahan kuarantin kendiri selepas pulang dari Sabah.

Timbalan Pengarah (Siasatan/Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid berkata, siasatan sedang dijalankan susulan satu kenyataan dimuat naik berhubung Ahli Dewan Undangan Negeri (ADUN) Sungai Tua itu yang didakwa ingkar kuarantin pada 5 Oktober lepas.

“Beliau akan dipanggil untuk memberi keterangan dalam masa terdekat bagi membantu siasatan dan beberapa saksi lain juga akan dipanggil,” katanya ketika dihubungi pemberita hari ini.

Kes disiasat mengikut Seksyen 15 serta Seksyen 22(B) Akta Pencegahan dan Pengawalan Penyakit Berjangkit 1988 kerana kesalahan berkaitan usaha kerajaan membendung penularan jangkitan COVID-19.

Amirudin sebelum ini menjalani kuarantin kendiri di rumah bagi mematuhi arahan Kementerian Kesihatan sebaik pulang daripada Pilihan Raya Negeri Sabah pada September lepas.

Pada 4 Oktober lepas, Amirudin menerusi akaun Twitternya memohon maaf apabila terpaksa keluar daripada menjalani kuarantin bagi menyelesaikan isu pencemaran sungai yang menyebabkan dua Loji Rawatan Air (LRA) Sungai Semenyih dan Bukit Tampoi dihenti tugas.

Menerusi hantaran sama, Amirudin berkata, beliau tetap mengambil langkah berjaga-jaga dengan memakai pelitup muka, manakala kedua-dua ujian saringan yang dilakukannya menunjukkan keputusan negatif.

Amirudin turut memaklumkan beliau melawat Loji Rawatan Air Sungai Semenyih bagi meninjau situasi pencemaran bersama Menteri Alam Sekitar dan Air Datuk Seri Tuan Ibrahim Tuan Man, pada hari berkenaan.

Timbalan Ketua Polis Negara Datuk Seri Acryl Sani Abdullah Sani pada awal bulan ini, dilaporkan berkata sedang meneliti kes membabitkan Amirudin, termasuk permohonan maaf beliau menerusi media sosial sebelum sebarang tindakan susulan diambil. -Bernama


COVID-19: Tak mustahil dunia cecah 100,000 kematian seminggu

GENEVA, 6 Jamadilakhir 1442H, Selasa – Pertubuhan Kesihatan Sedunia (WHO) bimbang dengan peningkatan kes harian COVID-19 di seluruh dunia, yang memungkinkan 100,000 kematian direkodkan dalam tempoh seminggu.

Ketua Perkhidmatan Kecemasan WHO, Dr Mike Ryan menyatakan kebimbangan dalam sesi ke-14 Lembaga Eksekutif yang berlangsung pada 18 hingga 26 Januari di Geneva.

“Kecenderungan peningkatan keseluruhan kes dilihat pada minggu-minggu sebelumnya, di mana kurang lima juta kes dilaporkan di seluruh dunia minggu lalu.

“Jumlah kematian baru juga menunjukkan tren yang sama dengan lebih 93,000 kematian minggu lalu. Tidak mustahil ia mencapai 100,000 kematian setiap minggu,” kata Ryan.

Dia memberitahu bahawa dunia telah merekodkan lebih dua juta kematian secara keseluruhan dengan 93 juta kes sejak wabak merebak.

“Pada minggu terakhir, 87 peratus dari semua kes COVID-19 dan 87 peratus dari semua kematian akibat virus direkodkan di Amerika dan Eropah, dengan empat wilayah lain mewakili 13 peratus daripada semua kes serta kematian,” katanya.

Ryan berkata, jumlah kes terus meningkat di Amerika, Pasifik Barat dan Afrika sejak beberapa minggu lalu.

Walaupun jumlah keseluruhan stabil atau menurun di Eropah, jumlah kes serta kematian di rantau itu masih tinggi.

Di Amerika, dunia kini menghampiri sejuta kematian, di mana negara itu menyumbang 53 peratus kes dan 47 peratus kematian global pada minggu lalu.-  Agensi


Bajet 2022: BERJASA tekankan peruntukan khas tangani krisis air

BANGI, 21 Rabiulawal 1443H, Khamis – Pastinya ramai ternanti-nanti pembentangan Bajet 2022 yang akan dibentangkan Menteri Kewangan, Tengku Datuk Seri Zafrul Abdul Aziz pada persidangan Dewan Rakyat esok.

Namun kerajaan perlu diingatkan bahawa Bajet 2022 tidak boleh lari daripada menyentuh aspek kebajikan rakyat dan ekonomi negara, apatah lagi dalam keadaan negara masih lagi bergelut dengan COVID-19.

Atas sebab itu, Barisan Jemaah Islamiah Se-Malaysia (BERJASA) mengambil inisiatif untuk membentangkan dan mencadangkan belanjawan berwibawa bertemakan ‘Rakyat Dijaga, Watan Terpelihara’.

Dengan buku belanjawan yang dilancarkan semalam, BERJASA menampilkan tujuh teras utama merangkumi lebih 100 cadangan bagi kerajaan mengemudikan negara sepanjang 2022.

Inisiatif itu merupakan belanjawan alternatif untuk tahun kedua dilancarkan parti berkenaan, dengan tahun lepas mengambil kira aspek pemulihan akibat COVID-19 yang melanda dunia dan negara.

Ketua Majlis Tindakan Ekonomi BERJASA, Hazwan Mohamad berkata, cadangan belanjawan tahun ini dihasilkan dengan penglibatan lebih 30 anak muda dari pelbagai latar belakang dalam Kongres Nasional 2021.

“Ini antara yang kami ‘highlight’ dalam cadangan, RM700 juta untuk tambah pembinaan institusi Pendidikan Teknikal dan Latihan Vokasional (TVET) dan kemahiran dengan syarat kemasukan akademik yang minimum untuk memberi peluang kepada anak-anak luar bandar mendapatkan sijil-sijil kemahiran.

“Peruntukan dana kepada Suruhanjaya Pencegahan Rasuah Malaysia (SPRM) bagi membasmi aktiviti rasuah di semua peringkat dan meningkatkan kualiti pentadbiran.

“Peruntukan khas berjumlah RM500 juta daripada kerajaan Persekutuan untuk menyelesaikan krisis air di negeri-negeri terjejas,” katanya dalam kenyataan, hari ini.

Terdahulu, Perdana Menteri, Datuk Seri Ismail Sabri Yaakob berkata, Bajet 2022 adalah ‘dari rakyat, oleh rakyat, untuk rakyat’ dan berimpak tinggi merangkumi bantuan kepada golongan B40 dan M40.

Ia turut melibatkan sokongan kepada perniagaan bagi memastikan Perusahaan Mikro, Kecil dan Sederhana (PMKS) mendapat akses kepada pembiayaan bagi menggerakkan semua perniagaan, selain bantuan berterusan kepada golongan rentan dan bukan rentan, Bajet 2022 juga adalah mesra Orang Kurang Upaya (OKU).

Ismail Sabri berkata, belanjawan itu juga akan menjana lebih banyak pekerjaan bagi menangani pengangguran dan memacu pemulihan bagi mengembalikan negara kepada kedudukan ekonomi sebelum COVID-19 dengan norma baharu.

Katanya, Bajet 2022 dirangka secara berhati-hati dan komprehensif mengambil kira pandangan semua pihak termasuk parti pembangkang bagi memenuhi aspirasi mereka selaras dengan iltizam kebersamaan Keluarga Malaysia.


Hampir 4,000 sertai Rehal Ramadan anjuran Wanita ISMA

BANGI, 17 Ramadan 1442H, Khamis – Bagi mengimarahkan bulan Ramadan pada tahun ini, Wanita Ikatan Muslimin Malaysia (ISMA) menganjurkan program Rehal Ramadan, selari dengan bulan mulia itu yang sinonim dengan al-Quran.

Program berkenaan diadakan bagi mengajak kaum wanita bertadarus dan bertilawah al-Quran, dalam pada masa sama meninggikan syiar Islam.

Ketua Wanita ISMA, Ustazah Dr Suriani Sudi berkata, program itu diadakan secara dalam talian menggunakan platftorm seperti aplikasi WhatsApp dan Google Meet.

Katanya, ia susulan daripada pelaksanaan Perintah Kawalan Pergerakan (PKP) dan penularan wabak COVID-19 yang menghadkan perkumpulan orang ramai.

Bagaimanapun, katanya lagi, hanya beberapa surau dan masjid sahaja dibenarkan diadakan secara bersemuka.

“Surau-surau terbabit termasuk di Surau Raudhatul Firdaus yang terletak di Saujana Impian, Surau Al Hidayah di Pangsapuri Makmur di Kajang serta Surau D Cerrum dekat Semenyih,” katanya ketika dihubungi Ismaweb.net, hari ini.

Dr Suriani berkata, program berkenaan dibimbing oleh Wanita ISMA dengan penyertaan hampir 4,000 wanita di 42 cawangan ISMA di seluruh Malaysia.


Permohonan UMNO batal saman SRC, 2 lagi didengar 10 November

KUALA LUMPUR, 17 Muharram 1443H, Khamis – Mahkamah Tinggi di sini hari ini menetapkan 10 November untuk mendengar permohonan UMNO bagi membatalkan saman yang difailkan SRC International Sdn Bhd terhadap parti politik itu atas dakwaan menerima wang berjumlah RM16 juta yang diseleweng daripada syarikat itu.

Pada Mei lepas, SRC International, yang merupakan anak syarikat 1Malaysia Development Berhad (1MDB), di bawah pengurusan baharunya telah memfailkan saman itu bersama dengan beberapa anak syarikatnya iaitu Gandingan Mentari Sdn Bhd dan Jendela Pinggiran Sdn Bhd.

Seorang peguam daripada Rosli Dahlan Saravana Partnership, yang mewakili ketiga-tiga plaintif, berkata mahkamah menetapkan tarikh itu ketika pengurusan kes di hadapan Pesuruhjaya Kehakiman Quay Chew Soon.

“Permohonan itu akan didengar pada 9 pagi menerusi Zoom,” katanya ketika dihubungi.

SRC International, Gandingan Mentari, dan Jendela Pinggiran menyaman parti itu bagi menuntut RM16 juta yang didakwa dipindahkan secara salah kepada UMNO.

Plaintif mendakwa parti politik itu mengetahui bahawa wang tersebut adalah milik SRC International dan UMNO tidak mempunyai asas untuk menerima dana tersebut.

Pada 10 Mei lepas, Kementerian Kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 billion termasuk RM300 juta daripada pelbagai pihak tempatan.

Kementerian itu menyebut writ saman terbabit difailkan pada 7 Mei lepas iaitu enam oleh 1MDB dan 16 oleh SRC.

Saman itu difailkan 1MDB terhadap sembilan entiti termasuk dua institusi kewangan asing dan 25 individu manakala SRC memfailkan saman terhadap lapan entiti serta 15 individu atas pelbagai salah laku. – Bernama


Penyertaan inisiatif COVAX dibangkit Dewan Rakyat hari ini

KUALA LUMPUR, 3 Rabiulakhir 1442H, Khamis – Penyertaan Malaysia dalam COVAX, satu inisiatif antarabangsa yang disokong oleh Pertubuhan Kesihatan Sedunia (WHO) untuk memastikan akses vaksin COVID-19 yang adil dan berkesan di seluruh dunia, merupakan antara perkara yang akan dibincangkan pada persidangan Dewan Rakyat, hari ini.

Berdasarkan Aturan Urusan Mesyuarat Dewan Rakyat, isu itu terkandung dalam sesi Waktu Pertanyaan-pertanyaan Menteri, yang akan diajukan Lim Guan Eng (PH-Bagan) kepada Menteri Sains Teknologi dan Inovasi, berkenaan kos penyertaan dan peranan yang perlu dimainkan oleh negara.

Selain itu, Natrah Ismail (PH-Sekijang) dalam sesi soal jawab lisan bertanya kepada Menteri Komunikasi dan Multimedia mengenai keberhasilan Projek Demonstrasi 5G yang telah dijalankan, serta kesediaan kementerian dalam memperluas rangkaian 5G ke seluruh negara.

Usai sesi itu, perbahasan berkaitan Rang Undang-undang Perbekalan 2021 berkenaan Belanjawan 2021, akan diteruskan untuk hari yang kelapan.

Sidang Dewan akan berlangsung selama empat jam sehari iaitu mulai 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan serta 39 pembangkang dan Bebas – yang dibenarkan berada di dalam dewan pada satu-satu masa.

Peraturan itu diperkenalkan sebagai langkah berjaga-jaga, berikutan penularan wabak COVID-19.

Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


Projek rundingan terus bukan boleh dilakukan sesuka hati

KUALA LUMPUR, 17 Muharram 1442H, Sabtu – Pemberian sebarang projek secara Rundingan Terus (RT) adalah wajar tetapi ia perlu dilakukan dengan penuh integriti.

Presiden Persatuan Pemeriksa Fraud Bertauliah Malaysia (MACFE), Datuk Seri Akhbar Satar berkata, ia bagi memastikan projek diberikan kepada kontraktor berwibawa dan tidak membawa kerugian kepada negara.

“…kadangkala kita memerlukan sistem yang ringkas, tetapi ‘handler’ iaitu jawatankuasa teknikal dan juga jawatankuasa kewangan dan lembaga perlu terdiri daripada orang yang mempunyai integriti.

“Ini untuk memastikan agar ia dijalankan dengan lebih telus, diberikan kepada kontraktor yang berwibawa dan bernilai untuk wang,” katanya ketika menjadi tetamu rancangan Ruang Bicara bertajuk ‘Runding Terus: Wajar atau Tidak?’ terbitan Bernama TV di sini.

Akhbar juga berkata sebarang projek RT perlu memenuhi kriteria tertentu dan bukan boleh dilakukan dengan sesuka hati.

Ia katanya termasuk sesuatu yang mungkin perlu dilakukan demi kepentingan negara, kecemasan atau jika tidak dilakukan, ia akan memudaratkan sesuatu perkhidmatan.

Beliau memberikan contoh Amerika Syarikat yang terpaksa mengeluarkan beberapa projek RT ketika kejadian bencana Taufan Katrina bagi memenuhi keperluan kecemasan ketika itu.

Akhbar berkata kelemahan RT yang biasa berlaku di negara ini dan negara membangun ialah apabila dicemari dengan krisis integriti apabila ia diberikan untuk mendapat keuntungan lebih dan diberikan kepada kroni.

“Sebenarnya jika masyarakat kita ada integriti, apa-apa sistem pun tidak apa, isunya sekarang kenapa ada tender terbuka dan rundingan terus (RT) ini, kerana ada manusia-manusia tamak, sebab ada penipu, ada orang-orang yang fraud nak pusing dan melakukan penyelewengan.

“Di Malaysia, di negara-negara membangun, kita dapati ahli-ahli politik dan pegawai kerajaan korup, mereka ini kreatif, jika ada arahan baharu, mereka akan cari jalan agar pemberian tender itu akan memberi keuntungan kepada diri sendiri,” katanya. – Bernama


Bagaimana gas karbon monoksida membunuh anda?

BANGI, 9 Safar 1442H, Ahad – Faktor terpenting yang boleh menyebabkan kematian ketika tidur dalam kereta adalah karbon monoksida (CO) iaitu komponen utama dalam asap ekzos kereta.

Lebih-lebih lagi kenderaan ‘berusia’ apabila sistem mekanikal kereta tidak sesuai dengan standard yang ditetapkan berkemungkinan boleh berlaku kebocoran ekzos, kata Prof Madya Dr Mohd Shahrul Mohd Nadzir.

Pensyarah Kanan dan Penyelidik Pusat Sains Bumi dan Alam Sekitar Universiti Kebangsaan Malaysia (UKM) itu berkata, jumlah besar CO terkumpul dalam ruang kenderaan anda, risiko maut menanti tanpa disedari kerana kita sedang bernafas dalam racun yang tidak berbau dan berwarna.

Selain itu katanya, peningkatan karbon monoksida juga boleh berlaku disebabkan penghawa dingin yang tidak dapat berfungsi dengan baik yang boleh jadi penyebab kematian ketika tidur.

“Bagaimana gas CO membunuh anda? Ini berlaku apabila ia akan mengurangkan kemampuan darah untuk membawa oksigen ke sel-sel dalam badan anda termasuk otak dan akan mengakibatkan kekurangan oksigen dalam otak seterusnya membawa maut.

“Apabila tahap CO meningkat dan kekal lebih 70 ppm (kepekatan dalam 1 molekul CO dalam sejuta – ppm), seseorang itu boleh mengalami sakit kepala, keletihan dan loya.

“Pada kepekatan CO yang berterusan lebih 150 hingga 200 ppm pula akan mengakibatkan seseorang itu tidak sedarkan diri yang boleh membawa kematian,” katanya.

Prof Mohd Shahrul berkata, walaupun dalam keadaan kereta dengan sistem penghawa dingin berfungsi dengan baik, peredaran udara di ruang kenderaan tetap tidak mencukupi bagi seseorang untuk menghirup udara di tempat tertutup.

“Langkah terbaik, elakkan tidur dalam kereta. Namun, jika dalam keadaan mendesak memerlukan tidur dalam kenderaan, pastikan enjin kenderaan dimatikan.

“Tingkap dibuka seluas-luasnya serta carilah tempat yang sesuai untuk berehat,” katanya.


Status DUN diketahui selepas Belanjawan Pahang 2023 diluluskan: MB

KUANTAN, 16 Rabiulawal 1444H, Khamis – Menteri Besar Pahang Datuk Seri Wan Rosdy Wan Ismail berkata status Dewan Undangan Negeri (DUN) Pahang akan ‘diketahui dalam masa terdekat’ selepas Belanjawan Pahang 2023 diluluskan.

Beliau berkata keutamaan buat masa ini adalah untuk meluluskan belanjawan yang dibentangkan pada Jumaat lepas, supaya perancangan kerajaan negeri untuk manfaaat rakyat menerusi belanjawan itu dapat dilaksanakan.

Ditanya sama ada Belanjawan Pahang 2023 akan terpakai jika berlaku pilihan raya dalam masa terdekat, Wan Rosdy berkata: “Ya, terpakai… kita hendak meluluskan belanjawan (dahulu) kerana itu penting. Kalau tak (belanjawan) diluluskan, kena bentang semula”.

Wan Rosdy berkata demikian semasa ditanya mengenai status DUN Pahang pada Majlis Penyerahan Sumbangan Persiapan Banjir oleh Petronas kepada kerajaan negeri di Wisma Sri Pahang di sini hari ini.

Belanjawan itu mula dibahaskan sejak Selasa, dengan Wan Rosdy dijangka menggulung perbahasan tersebut hari ini, sebelum diluluskan.

Pada Selasa, Wan Rosdy memaklumkan media bahawa beliau masih menanti tarikh untuk menghadap Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bagi mendapat perkenan baginda membubarkan DUN Pahang.

Sebelum ini, Pengerusi Barisan Nasional (BN) Datuk Seri Dr Ahmad Zahid Hamidi berkata DUN di bawah pentadbiran BN kecuali Melaka, Johor dan Sabah akan dibubarkan serentak dengan pembubaran Parlimen bagi memberi laluan kepada Pilihan Raya Umum Ke-15 (PRU-15).

Pada PRU14, BN menang 25 daripada 42 DUN, manakala Pakatan Harapan (sembilan) dan PAS (lapan). – Bernama


Varian Delta masih dominan di Itali

MILAN, 11 Jamadilawal 1443H, Khamis – Kes penularan COVID-19 bagi varian Delta masih dominan di Itali.

Data tinjauan yang dikeluarkan Institut Kesihatan kebangsaan (ISS) menunjukkan, ia menyumbang lebih daripada 99 peratus kes pada 6 Disember.

Sebaliknya bagi varian baharu Omicron, ia menyumbang 0.19 peratus daripada kes, iaitu empat kes pada hari yang sama.

Angka rasmi menunjukkan, bilangan kes varian Omicron pada 15 Disember di Itali ialah 28.

“Penularan Omicron dijangka secara meluas dan tinjauan masa depan akan membolehkan kami menganggarkan kepantasan penyebarannya,” kata Presiden ISS, Silvio Brusaferro.

Afrika Selatan memaklumkan kepada dunia mengenai penemuan varian baharu COVID-19 itu pada bulan November, sekali gus mencetuskan kebimbangan ia boleh menyebabkan lonjakan dalam jangkitan di peringkat global.

Sejak itu, ia telah dikesan di lebih 70 buah negara di seluruh dunia.

Para saintis mengesyaki Omicron menular dengan cepat, walaupun mereka mengingatkan masih terlalu awal untuk membuat kesimpulan mengenai kesan yang bakal wujud. – Agensi


Ops Benteng: 25 penguat kuasa subahat bawa masuk PATI

KUALA LUMPUR, 15 Zulhijjah 1441H, Rabu – Kerajaan akan mengambil tindakan tegas terhadap mana-mana rakyat Malaysia termasuk penguat kuasa yang menjadi petualang dan pemberi maklumat sehingga membenarkan negara dicerobohi pendatang tanpa izin, Dewan Rakyat diberitahu hari ini.

Timbalan Menteri Dalam Negeri I Datuk Seri Ismail Mohamed Said berkata sejak Ops Benteng dilaksanakan 1 Mei lepas, sebanyak 25 penguat kuasa ditangkap kerana bersubahat membawa masuk pendatang tanpa izin ke negara ini.

“Ia melibatkan 18 pegawai dan anggota polis, lima anggota Angkatan Tentera Malaysia dan dua pegawai Imigresen.

“Pihak kementerian dan kerajaan ambil berat terhadap tindakan-tindakan yang dilakukan oleh penguat kuasa yang terlibat (yang ditangkap) dalam Ops Benteng ini.

“Mereka telah menyalahi atau melanggar undang-undang negara, bertindak menjadi pemberi maklumat atau bersubahat membawa (masuk) pendatang tanpa izin ke dalam negara kita,” katanya bagi menjawab soalan Datuk Seri Mahdzir Khalid (BN-Padang Terap) berhubung keberkesanan Ops Benteng dalam mengatasi masalah sindiket penyeludupan pendatang tanpa izin.

Ismail berkata sehingga kini sebanyak 3,597 individu terdiri 2,625 pendatang tanpa izin, 602 tekong dan 370 pemberi maklumat atau yang bersubahat membawa masuk pendatang terbabit ditangkap dalam Ops Benteng.

Menjawab soalan tambahan Mahdzir berhubung tindakan yang diambil kerajaan memandangkan kos pengurusan pendatang tanpa izin yang diletakkan di depoh tahanan seluruh negara adalah tinggi, beliau berkata kerajaan bekerjasama dengan negara asal pendatang terlibat untuk menghantar mereka pulang secepat mungkin.

“Memang kos perbelanjaan pendatang tanpa izin terlalu besar dan memberi bebanan tinggi kepada kawangan negara kerana perbelanjaan seorang termasuk makan, minum, tempat adalah RM90 sehari dan juga (kos) proses menghantar pulang ke negara asal.

“Sebab itu kita sentiasa berbincang menerusi Jabatan Imigresen Malaysia supaya pendatang tanpa izin yang ditempatkan di depoh tahanan dihantar ke negara asal, dengan terkini 22,927 orang telah dihantar pulang antaranya Indonesia (5,613), Myanmar (3,990) dan Bangladesh (2,664),” katanya. – Bernama


PN menang besar di Kedah kerana pengaruh PAS kuat

Oleh Zuhayati Yazid

BANGI, 4 Safar 1445H, Isnin – Kemenangan majoriti lebih besar Perikatan Nasional (PN) pada Pilihan Raya Negeri (PRN) di Kedah baru-baru ini menunjukkan PAS berjaya menarik sokongan rakyat mengundi gabungan itu.

Felo Kanan Akademi Penyelidikan Strategik Nusantara, Dr Azmi Hassan berkata, kemenangan itu bukan kerana Bersatu, tetapi disebabkan pengaruh PAS yang kuat sehingga mampu menyapu bersih di Terengganu dan hampir di Kelantan dan Kedah.

“Itu perlu diterima oleh Bersatu kerana PAS lebih berjaya menarik pengundi-pengundi Melayu.

“Tetapi dalam situasi ini, PAS juga perlu memberi lebih ruang dan peluang kepada Bersatu untuk mempamerkan kekuatan mereka dalam gabungan supaya lebih seiring.

“Apapun kita tidak menolak faktor kemenangan PN di Kedah juga kerana pengundi bukan Melayu tertarik kepada PN,” katanya ketika dihubungi Ismaweb.net, hari ini.

Beliau berkata demikian sebagai mengulas desas-desus kononnya wujud unsur tidak puas hati daripada pemimpin Bersatu di Kedah berhubung tiga jawatan yang diperuntukkan kepada parti itu.

Jumlah itu didakwa kurang berbanding sebelum ini lima wakil daripada Bersatu membarisi senarai EXCO kerajaan negeri diterajui Menteri Besar, Datuk Seri Muhammad Sanusi Md Nor.

Mengulas perkara itu, Azmi berpandangan, dalam keadaan ini, PAS sewajarnya akur dengan ‘kehebatan’ Bersatu yang berjaya menarik pengundi bukan Melayu dan memerlukan sokongan Bersatu untuk terus kukuh.

“Mereka memerlukan pengundi bukan Melayu dan antara Bersatu dan PAS, pengundi bukan Melayu akan lebih tertarik dengan strategi Bersatu berbanding PAS.

“Jadi dalam hal ini, kalau kita fikir panjang untuk berdepan PRU16, Bersatu perlu diberi lebih ruang untuk bersama-sama PAS,” katanya.


Isu kilang haram, pekebun durian Raub, ada pihak ‘tunduk’ kepada Cina?

BANGI, 24 Muharram 1442H, Sabtu – Kerajaan negeri Selangor seolah-olah terlalu ‘lembik’ apabila hanya memberi amaran, namun tidak mengambil tindakan tegas terhadap kilang yang beroperasi secara haram sehingga menyebabkan pencemaran sungai di negeri itu.

Pemerhati politik, Ustaz Sharipudin Ab Kadir berkata, bukan sahaja Selangor, bahkan Pahang dalam isu peneroka tanah kebun haram di Raub juga dilihat masih membuka peluang untuk berunding.

“Kita lihat semua angkara yang melanggar peraturan dan undang undang yang dibuat oleh orang Cina membabitkan isu-isu yang besar, mereka tunduk kepada Cina.

“Tetapi bila bangsa Melayu yang langgar terus kerajaan kena tindakan maksimum mungkin tanpa belas kasihan.

“Isu rumah jelas kita lihat kerajaan hantar jentolak untuk merobohkannya,” katanya ketika dihubungi Ismaweb.net hari ini.

Beliau kesal apabila anggota penguat kuasa Majlis Perbandaran Selayang (MPS) dengan gah dan berani merobohkan rumah tanpa rasa sedikit pun kezaliman, sebaliknya tidak berani membuka pintu kilang haram.

Bidasnya, penguat kuasa MPS membuka keburukan sendiri apabila mendedahkan bahawa pintu pagar kilang haram Cina tidak dibuka ketika mereka datang.

“MPS mengharapkan dapat simpati masyarakat kononnya mereka datang menjalankan tugas, tetapi kedegilan pemilik kilang haram membuatkan mereka tidak dapat menjalankan tugas.

“…tanpa menyedari pendedahan itu menzahirkan keburukan MPS bahawa mereka tunduk dengan Cina.

“Kenapa mereka berani pula merobohkan rumah rumah orang Melayu?,” soalnya.

Pada masa sama, Ustaz Sharipudin menempelak tindakan sebahagian besar parti-parti Melayu yang terus membisu tanpa sebarang kenyataan atau desakan berhubung perkara itu.

“Isu rumah di Selangor dikatakan PAS membantu pemilik rumah dengan mengambil tindakan undang-undang yang mungkin masih ada ruang pemilik rumah mendapat sedikit pembelaan.

“Tetapi ianya tidaklah sama sebagaimana MCA dan DAP mempertahankan bangsa Cina walaupun jelas ianya melanggar undang undang dan peraturan yang ada,” katanya.

Katanya lagi, penonjolan MCA dan DAP jelas menjaga bangsa mereka berbanding parti-parti Melayu senyap dan sepi, bahkan sedikit pun tidak menentang tindakan yang dibuat oleh bangsa Cina membuka kebun-kebun di tanah haram.

“Persoalannya kenapa terjadi sedemikian. Adakah parti Melayu terlalu mengharapkan bangsa Cina menyokong mereka untuk menang dalam Pilihan Raya Umum (PRU) atau taikun Cina telah menguasai kerajaan dan parti Melayu.

“PAS tidak berani untuk menyatakan penentangan mereka secara jelas. Kepimpinan tertinggi seolah-olah hanya memberi laluan kepada beberapa orang pemimpin menyatakan pendirian,” dakwanya.

Terdahulu, kerajaan negeri Selangor memberi peluang kepada pemilik tanah dan kilang yang beroperasi tanpa kebenaran untuk membuat proses pemutihan sehingga hujung tahun ini.

Menteri Besar Selangor, Datuk Seri Amirudin Shari berkata, jika masih ada mereka yang ingkar berbuat demikian dalam tempoh itu, kerajaan negeri tidak akan teragak-agak untuk merobohkan struktur bangunan yang memberi impak kepada pencemaran alam sekitar.


Khairy ulangi gesaan supaya RUU larangan merokok diluluskan

KUALA LUMPUR, 18 Ramadan 1443H, Rabu – Menteri Kesihatan, Khairy Jamaluddin sekali lagi mengulangi gesaan agar rang undang-undang larangan merokok terhadap golongan belia diluluskan apabila ia dibentangkan di Dewan Rakyat pada Julai ini.

Khairy menerusi ciapan di laman Twitter hari ini berkata undang-undang baharu itu akan menjadi pengakhiran kepada aktiviti merokok dalam kalangan generasi belia.

“Mereka yang lahir selepas 2005 tidak akan dibenarkan sama sekali membeli produk tembakau. Ya, penguatkuasaan akan menjadi satu isu dan kami akan berusaha keras dalam hal ini. Bagaimanapun, marilah kita menutup ruang untuk golongan belia merokok buat selama-lamanya,” kata beliau.

Ia turut disertakan dengan ciapan semula hantaran oleh pertubuhan berita tempatan berhubung rang undang-undang larangan merokok yang melaporkan bahawa tinjauan sebuah badan bukan kerajaan berkaitan kawalan tembakau menunjukkan dasar itu disokong oleh 95 peratus responden muda berumur 24 tahun ke bawah dan 89 peratus perokok serta pengevap.

Pada Mac lepas, Khairy berkata, undang-undang baharu untuk melarang aktiviti merokok dan pemilikan sebarang produk tembakau, termasuk rokok elektronik (mengevap), bagi mereka yang lahir selepas 2005, akan dibentangkan di Dewan Rakyat pada Julai ini.

Sebelum itu, Khairy mengumumkan pada 17 Februari lepas bahawa pengenalan akta tersebut bertujuan mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser serta menyumbang 22 peratus kematian akibat penyakit sama. – Bernama


PRN Melaka: PN jangka tanding semua 28 kerusi

TANGKAK, 15 Rabiulawal 1443H, Jumaat – Perikatan Nasional (PN) dijangka akan bertanding di semua 28 kerusi pada Pilihan Raya Negeri (PRN) Melaka pada 20 November depan.

Pengerusinya, Tan Sri Muhyiddin Yassin berkata, beliau telah mengarahkan agar rundingan dalam kalangan parti di bawah PN, termasuk PAS dan Gerakan diadakan segera.

Beliau yang juga Presiden Bersatu berkata, pihaknya sudah menjangka keputusan UMNO yang enggan bekerjasama, namun mengambil pendekatan berhemah untuk menunggu UMNO menyatakan pendirian atau keputusan sama ada sedia bekerjasama bagi mengelak pertembungan pada PRN nanti.

“Sekarang mereka (UMNO) kata ‘no way’ dan itu fakta. Saya dah maklumkan di Melaka dah, kita bersedia untuk hadapi apa saja bentuk pertandingan, sama ada secara dua (penjuru), tiga atau empat, itu tidak menjadi masalah bagi kita.

“Itu sebab semalam saya gesa (supaya) segerakan rundingan antara parti dalam PN. Pada dasarnya mereka bersetuju 28 kerusi Dewan Undangan Negeri (DUN) yang dipertandingkan di Melaka, kita bahagikan mengikut situasi dan keadaan, dan diharapkan kita dapat capai kejayaan.

“Saya fikir besar kemungkinan kita bertanding di semua kerusi dan 28 kerusi dibahagikan antara parti yang saya sebutkan tadi,” katanya kepada pemberita selepas bertemu pemimpin tempatan peringkat DUN Gambir di Dewan Serbaguna Bukit Gambir, di sini, hari ini.

Muhyiddin berkata demikian ketika ditanya mengenai kenyataan Presiden UMNO Datuk Seri Dr Ahmad Zahid Hamidi semalam yang memaklumkan tidak akan bekerjasama dengan Bersatu dalam mana-mana pilihan raya.

Ketika ditanya sama ada PN mempunyai calon untuk Ketua Menteri, Ahli Parlimen Pagoh itu berkata, PN mempunyai ramai tokoh yang berkualiti yang layak memimpin.

Ditanya pandangannya jika PRN perlu ditangguhkan susulan pandemik COVID-19, Muhyiddin berkata, ia tidak boleh ditangguhkan kerana ia melibatkan Perlembagaan yang menetapkan bahawa pilihan raya perlu diadakan dalam tempoh 60 hari selepas Dewan Undangan Negeri dibubarkan.

“Suruhanjaya Pilihan Raya (SPR) juga telah berbincang dan menetapkan tarikhnya, jadi saya harap SPR akan ambil maklum mengenai apa yang berlaku di PRN Sabah, dan tampilkan prosedur operasi standard (SOP) yang perlu bagi membendung dan mengawal penularan jangkitan.

“Ini boleh dilaksanakan dengan mengehadkan pergerakan orang ramai semasa berkempen, dan juga menggunakan media sosial atau platform dalam talian semasa pilihan raya,” kata Muhyiddin, yang juga merupakan Pengerusi Majlis Pemulihan Negara. – Bernama


PBB beri jaminan kerjasama kepada Taliban perintah Afghanistan

KABUL, 28 Muharram 1443H, Isnin – Pertubuhan Bangsa-Bangsa Bersatu (PBB) dilaporkan memberi jaminan kepada Taliban untuk terus menyokong dan bekerjasama dengan Afghanistan.

Perkara itu diputuskan selepas pemimpin tertinggi Taliban, Mullah Baradar mengadakan pertemuan dengan Setiausaha Agung PBB bagi Hal Ehwal Kemanusiaan dan Penyelaras Bantuan Kecemasan, Martin Griffiths di Kementerian Luar di Kabul, semalam.

Dalam pertemuan berkenaan, Griffiths berjanji PBB akan terus memberi sokongan kepada Afghanistan, kata jurucakap Taliban Mohammad Naeem.

Kerjasama itu berlaku selepas PPB membuka semula operasi udara di Afghanistan dalam usaha membolehkan kira-kira 160 organanisasi lain meneruskan ativiti mereka dengan menyampaikan bantuan di wilayah berperang berkenaan.

Jurucakap PBB, Stephane Dujarric mengesahkan bekalan bantuan dari Emiriah Arab Bersatu (UAE) telah tiba di Afghanistan pada 3 September lalu.

Sementara itu, Ketua Jawatankuasa Antarabangsa Palang Merah (ICRC), Peter Maurer jiga tiba bagi lawatan tiga hari di Afghanistan.

Maurer yang tiba hari ini merancang untuk melawat beberapa kemudahan perubatan, pusat rehabiliti yang menempatkan mangsa keganasan dan juga kakitangan ICRC.

Menerusi kenyataan yang dikeluarkan ICRC, Maurer turut bercadang mengadakan pertemuan dengan pihak berkuasa Afghanistan.

Afghanistan kini sedang berada di bawah kawalan Taliban selepas 20 tahun berperang dan berdepan bencana kemanusiaan. – Agensi


Lebih 100,000 berhimpun di lorong kecil sebelum rempuhan maut

SEOUL, 5 Rabiulakhir 1444H, Isnin – Perdana Menteri Korea Selatan, Han Duck-soo berjanji akan melakukan siasatan penuh terhadap pesta hantu Halloween yang mengorbankan lebih 150 nyawa, semalam.

Sehingga hari ini, 154 orang disahkan terkorban dan 149 yang lain cedera, manakala 33 dalam keadaan kritikal, lapor pihak berkuasa.

“Kerajaan akan menyiasat secara menyeluruh punca kejadian dan membuat penambahbaikan untuk memastikan kemalangan tidak berulang pada masa hadapan,” kata Duck-soo.

Tragedi berdarah berkenaan dipercayai berlaku selepas lebih 100,000 pengunjung yang kebanyakannya golongan muda membanjiri kawasan lorong kecil menuruni bukit yang sempit berhampiran Hotel Hamilton.

Bagaimanapun, sambutan bertukar tragedi selepas kawasan sempit itu menerima jumlah pengunjung luar biasa menyebabkan orang ramai cedera akibat terjatuh, ditolak dan dipijak.

Sementara itu, Presiden Yoon Suk-yeol mengisytiharkan tempoh berkabung sambil menegaskan bencana tersebut amat mengejutkan dan tidak sepatutnya berlaku.

Semua pejabat kerajaan diarah mengibarkan bendera separuh tiang.

“Hati saya berat dan sukar untuk menahan kesedihan,” katanya ketika melawat lokasi bencana dan mendapatkan maklumat daripada kakitangan kecemasan. – Agensi


Tiada sejarah digigit, lelaki 42 tahun maut akibat rabies

BANGI, 25 Rabiulawal 1442H, Rabu – Seorang lelaki berusia 42 tahun meninggal dunia pada 20 Oktober lalu akibat dijangkiti wabak rabies, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, dengan pengesahan terbaharu itu menjadikan kes rabies dalam kalangan manusia di Sarawak meningkat kepada lima orang setakat tahun ini.

Katanya, pertambahan itu juga adalah kes ke-27 sejak wabak rabies diisytiharkan di Sarawak pada 31 Julai 2017.

“Kes adalah seorang lelaki berumur 42 tahun. Beliau dimasukkan ke Hospital Umum Sarawak pada 15 Oktober 2020 kerana mengalami lemah anggota badan dan tidak mampu berjalan.

“Beliau juga mengalami kesukaran tidur akibat halusinasi, kurang selera makan dan kesukaran untuk minum sebelum dimasukkan ke hospital.

“Kes ini telah meninggal dunia pada 20 Oktobero 2020 jam 6.53 pagi dengan diagnosa rabies encephalitis,” katanya dalam kenyataan, hari ini.

Dr Noor Hisham berkata, siasatan mendapati tiada sebarang sejarah gigitan anjing atau haiwan lain berlaku kepada kes ini.

Katanya, mangsa ada memelihara tujuh ekor kucing, di mana lima ekor mendapat suntikan vaksin antirabies dari Jabatan Perkhidmatan Veterinar (DVS) sehari selepas kes mengalami gejala.

“Kesemua kucing ini sihat dan tiada perubahan tingkah laku. Keluarga kes memaklumkan tiada haiwan yang didapati sakit atau mati dalam tempoh enam bulan di kawasan lokaliti rumah kes.

“Walaupun kes ini tidak dapat dikaitkan dengan sejarah gigitan anjing atau haiwan, secara umumnya diketahui bahawa jangkitan rabies disebabkan oleh gigitan haiwan terjangkit dengan virus rabies (rabid animal),” katanya.

Disebabkan Sarawak masih belum bebas rabies, KKM menasihatkan orang awam supaya segera mendapatkan rawatan di klinik kesihatan atau hospital berhampiran jika digigit oleh haiwan liar mahupun peliharaan.

“Pastikan haiwan peliharaan telah mendapat suntikan vaksin antirabies.

“KKM dan JKN Sarawak komited dan akan mempertingkatkan kerjasama dengan kerajaan negeri Sarawak, Jabatan Perkhidmatan Veterinar serta agensi-agensi lain bagi memastikan langkah-langkah pencegahan dan kawalan jangkitan virus rabies dilaksanakan secara menyeluruh,” katanya.


PN perlu tokoh ada aura seperti Tok Min, Tok Mat

BANGI, 13 Zulhijjah 1444H, Ahad – Perikatan Nasional (PN) memerlukan tokoh yang mempunyai aura sekiranya ingin mendominasi Negeri Sembilan pada Pilihan Raya Negeri (PRN) nanti.

Negeri Sembilan diterajui Datuk Seri Aminuddin Harun atau lebih mesra dipanggil Tok Min yang mempunyai sokongan kuat dari kalangan pengundi di negeri tersebut.

Pensyarah Kanan Sains Politik, Fakulti Sains Pentadbiran & Pengajian Polisi UiTM, Dr Ariff Aizuddin Azlan berkata, BN dan PH mempunyai kekuatan akar umbi di Negeri Sembilan sekali gus menjadikan keadaan sukar buat PN.

“PH mempunyai Tok Min dan BN mempunyai Tok Mat iaitu Datuk Seri Mohamad Hasan yang boleh dijadikan sebagai strategi poster boy untuk menarik pengundi keluar, namun ini adalah satu kekangan bagi PN kerana tidak mempunyai tokoh tempatan yang boleh dijadikan sandaran.

“Oleh itu, persefahaman baharu diolah BN dan PH di Negeri Sembilan adalah strategi yang baik bagi mengekang gelombang PN daripada bertapak di negeri berkenaan.

“Jika di bahagian utara seperti Kedah dan Perlis, kemungkinan besar untuk ‘gelombang hijau’ mendominasi, namun di selatan ini, naratifnya agak berbeza,” katanya menulis di Berita Harian.

Mengulas lanjut, beliau berkata, trend sokongan pengundi Negeri Sembilan terhadap PN masih tidak jelas dan samar.

Beliau menambah, sekiranya BN dan PH bekerjasama dalam proses pembahagian kerusi, harapan PN untuk menang di Negeri Sembilan menjadi semakin tipis.

“Faktor kekuatan Tok Mat juga adalah signifikan di Negeri Sembilan untuk menghuraikan kedinamikan persaingan antara gabungan BN-PH dan PN.

“Mungkin juga prestasi Tok Mat pada peringkat Persekutuan boleh dijadikan modal khusus untuk menambat hati pengundi dan ini adalah kelebihan politik dalam BN dan bakal digunakan pada PRN nanti.

“Dihujahkan juga PRN di Negeri Sembilan adalah medan utama bagi mengekang kemaraan ‘gelombang hijau’ dan pengaruh ‘abah’ (Tan Sri Muhyiddin Yassin).

“Kekuatan BN adalah kunci utama bagi menamatkan polemik persaingan kepartian ini dan perlu diingatkan Negeri Sembilan satu-satunya benteng terakhir dan kubu kuat BN di Semenanjung jika kita lihat daripada keputusan PRU15,” katanya.


Pintu sempadan Rafah ditutup semula

GAZA, 21 Rabiulakhir 1445H, Ahad – Pintu masuk utama sempadan Rafah yang menghubungkan antara Gaza dan Mesir ditutup semula kepada semua pihak selepas tiga hari dibuka susulan pertikaian mengenai pemindahan pesakit yang cedera.

Pintu masuk itu menjadi laluan utama kepada ribuan pemegang passport asing untuk meninggalkan wilayah Gaza.

Bagaimanapun berkuat kuasa semalam, pemegang passport asing atau pesakit tidak dibenarkan menggunakan laluan berkenaan, menurut sumber Palestin.

Terdahulu, media menunjukkan ratusan pemegang passport luar berhimpun di pintu masuk berkenaan namun pintu tidak dibuka.

Sumber dari pihak berkuasa pintu masuk Rafah memberitahu BBC bahawa pergerakan individu yang memiliki pasport asing tidak dibenarkan sehingga ada persetujuan mengenai keselamatan memindahkan pesakit yang cedera.

Bagaimanapun sehingga kini tiada kenyataan rasmi daripada pihak berkuasa.

Sementara itu, Pejabat Menteri Luar United Kingdom (UK) mengesahkan bahawa warga Britain di Gaza tidak dapat keluar melalui pintu di Rafah.

Seorang jurucakap memberitahu BBC pihaknya kecewa kerana pintu masuk utama Rafah telah ditutup menyebabkan rakyat luar tidak berpeluang meninggalkan wilayah berkenaan.

“Situasi ini akan menjadi lebih kompleks dan mencabar dan kami menggunakan semua saluran diplomatik untuk mendesak agar ia dibuka semula dalam penyelarasan dengan rakan antarabangsa,” katanya.

Rabu lalu, Pintu masuk Rafah mula dibuka bagi membolehkan rakyat gaza yang cedera dipindahkan ke hospital di Gaza.

Ia termasuk membolehkan penduduk luar meninggalkan wilayah terkepung susulan tindakan kejam rejim pengganas sejak 7 Oktober lalu. – Agensi


Akibatkan kematian polis: Pemandu dipenjara 8 tahun, denda RM30,000

JOHOR BAHRU, 22 Rabiulawal 1442H, Ahad – Seorang pembantu kedai dijatuhi hukuman penjara lapan tahun dan denda RM30,000 oleh Mahkamah Majistret di sini, hari ini, setelah mengaku bersalah atas pertuduhan memandu secara berbahaya sehingga menyebabkan kematian seorang anggota polis di Jalan Kangkar Tebrau, di sini, Ahad lepas.

Mohamad Syafiq Lokman, 25, membuat pengakuan berkenaan selepas pertuduhan dibacakan di hadapan Majistret Mohd Zaki Abd Rahman.

Tertuduh juga hilang kelayakan mengambil lesen memandu sehingga lima tahun atas sabitan kesalahan.

Mohamad Syafiq, yang memandu kereta Perodua Myvi pada ketika itu, dituduh melakukan kesalahan berkenaan kira-kira 6 pagi, 1 November lepas.

Dia didakwa mengikut (Pindaan) Seksyen 41 (1) Akta Pengangkutan Jalan 1987 yang berkuat kuasa 23 Okt lepas, yang membawa hukuman penjara maksimum 10 tahun, denda tidak lebih RM50,000 serta hilang kelayakan daripada memegang dan mendapatkan lesen memandu selama lima tahun.

Sementara itu, bagi kesalahan tidak memiliki lesen di bawah Seksyen 26(1) (Akta 333/87) akta yang sama, Mohamad Syafiq, didenda RM1,800 atau tiga bulan penjara jika gagal berbuat demikian.

Dalam mahkamah berasingan, Majistret Nurasidah Rahman pula memerintahkan Mohamad Syafiq menjalani hukuman penjara 12 bulan lagi secara berasingan dan denda RM5,000 atas kesalahan menghalang penjawat awam menjalankan tugas mengikut Seksyen 186 Kanun Keseksaan.

Mohamad Syafiq turut diarahkan menjalani hukuman penjara lapan bulan secara berasingan dan menjalani perintah pengawasan selama dua tahun atas kesalahan memasukkan dadah jenis amphetamine dan methamphetamine di dalam badan.

Dia dituduh membuat kesalahan berkenaan di Pejabat Bahagian Siasatan Jenayah Narkotik Ibu Pejabat Polis Daerah (IPD) Johor Bahru Selatan (JBS), kira-kira 11.30 malam 1 Nov dan didakwa mengikut Seksyen 15 (1)(a) Akta Dadah Berbahaya 1952.

Sementara itu, Norasidah juga memerintahkan rakan Mohd Syafiq, Siti Noor Ashikin Muhammad Arifin, 26, menjalani hukuman penjara lapan bulan selepas mengaku salah atas kesalahan memasukkan dadah jenis amphetamine dan methamphetamine di dalam badan.

Ibu tunggal itu turut didenda RM1,000 atau tiga bulan penjara jika gagal membayarnya selepas mengaku bersalah atas pertuduhan membenarkan kenderaan yang disewa, digunakan teman lelakinya yang tidak mempunyai lesen memandu.

Teman lelakinya pula, Muhamad Syahrihudin Abdul Majid, 24, didenda RM1,000 atau tiga bulan penjara jika gagal membayar denda atas kesalahan tidak memiliki lesen memandu.

Dalam mahkamah berasingan, seorang lagi rakan mereka yang turut berada dalam kereta Perodua Myvi itu, Muhamad Aiman Romli, 24, pula dijatuhkan hukuman penjara lapan bulan oleh Majistret R. Salini kerana memasukkan dadah jenis amphetamine dan methamphetamine di dalam badan.

Kes dikendalikan Timbalan Pendakwa Raya Tengku Amir Zaki Tengku Abd Rahman dan Noridayu Md Kassim.

Dalam kejadian Ahad lepas, kereta Perodua Myvi yang dinaiki tiga lelaki telah melarikan diri daripada ditahan sehingga memaksa dua anggota Unit Kenderaan Peronda (MPV) dari Balai Polis Bandar Dato’ Onn termasuk mangsa mengejar mereka, sebelum kenderaan polis itu terbalik dan berlanggar dengan sebuah kereta Perodua Aruz, di Jalan Kangkar Tebrau, di sini.

Kejadian itu mengakibatkan Konstabel Nicholester Dadup Unggat, 20, yang berasal dari Sibu, Sarawak, maut selepas mengalami kecederaan pada bahagian kepala, manakala rakan setugasnya Lans Koperal Mohammad Fadhirul Musa, 32, cedera parah. -Bernama


Bantah larangan jual arak, MCA jadikan ‘Keluarga Malaysia’ bola tanggung

BANGI, 27 Rabiulawal 1443H, Rabu – Seperti sudah dijangka pendekatan Keluarga Malaysia akan menjadi bola tanggung untuk parti politik mengambil kesempatan, kononnya atas dasar memperjuangkan isu hak dan sama rata.

Buktinya, MCA tanpa segan silu menyatakan rasa tidak puas hati terhadap keputusan Dewan Bandaraya Kuala Lumpur (DBKL) meneruskan larangan penjualan minuman keras di kedai runcit, kedai serbaneka dan kedai ubat Cina yang berkuat kuasa, 1 November lalu.

Pengerusi Jawatankuasa Perhubungan MCA Wilayah Persekutuan, Datuk Nicole Wong Siaw Ting menyifatkan larangan itu sebagai satu tindakan terkebelakang di era moden ini.

“Keputusan DBKL telah menjejaskan matlamat ‘Keluarga Malaysia’ oleh Perdana Menteri, Datuk Seri Ismail Sabri Yaakob, yang berpaksikan kebersamaan,” katanya.

Nicole mendakwa, garis panduan baharu itu menambahkan kesan buruk kepada perniagaan dalam keadaan ekonomi yang semakin teruk, selepas berdepan cabaran yang disebabkan pandemik.

Mengulas perkara itu, Ketua Pergerakan Pemuda BERJASA, Ustaz Fahmi Bazlan Muda yakin langkah kerajaan, melalui Menteri Wilayah menyekat penjualan arak secara berleluasa adalah tepat dan bijak.

Tegasnya, arak bukanlah lambang kemajuan kepada sebuah peradaban malah sejarah membuktikan bahawa kemunduran dan kerosakan yang berlaku adalah bermula dari gejala ketagihan arak.

“Kes kemalangan maut melibatkan masyarakat memandu dalam keadaan mabuk arak, dadah dan lain-lain sudah cukup mengguris perasaan keluarga mangsa yang kebanyakan adalah Melayu Islam.

“Sehingga hari ini kita masih terperangkap dengan akta yang menyekat hukum bunuh mandatori terhadap pesalah langgar maut. Bahkan mereka kebal dari sebarang pertuduhan jenayah.

“Adakah ini Keluarga Malaysia yang akan kita perjuangkan,” katanya dalam kenyataan hari ini.

Justeru, beliau sekali lagi menggesa kerajaan supaya lebih kerap dan cepat menjelaskan kepada rakyat mengenai hala tuju dan konsep sebenar Keluarga Malaysia.

Jelasnya, tindakan itu agar ia tidak mudah dimanipulasi oleh mereka yang gagal memposisikan diri mereka dalam struktur masyarakat yang berbilang kaum ini.


Apa maksud penunggang agama? Bimbang disalah guna untuk musuh politik

Oleh Athirah Huda Zalhe

BANGI, 29 Muharram 1445H, Rabu – Perdana Menteri, Datuk Seri Anwar Ibrahim perlu memperjelaskan konteks sebenar ‘penunggang agama’, sebelum mencadangkan sebarang tindakan tegas terhadap pihak yang didakwa.

Terdahulu, Pengerusi Pakatan Harapan (PH) itu memberitahu telah mengemukakan cadangan kepada Yang di-Pertuan Agong Al-Sultan Abdullah Ri’ayatuddin Billah Shah supaya tindakan diambil terhadap mana-mana pihak yang mempermainkan serta menunggang agama Islam.

Anwar berkata, cadangan itu adalah bagi mempertahankan kepentingan semua rakyat Malaysia, bukan sahaja buat kaum Melayu.

Mengulas perkara itu, Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya berkata, istilah penunggang agama yang dimaksudkan terlalu kabur dan tiada definisi jelas, selain mudah untuk disalahguna bagi menangkap musuh khususnya untuk tujuan politik.

“Adakah dengan hanya menyebut agama Islam dan peranannya dalam menentukan pemimpin itu dianggap penunggang? Atau penunggang ini hanya tafsiran sendiri oleh pihak tertentu?

“Islam adalah terlalu rapat dengan orang Melayu, dan kedudukan Islam yang kritikal hari ini menyebabkan orang Melayu perlu bersuara,” katanya kepada Ismaweb.net, hari ini.

Mengambil contoh isu kalimah Allah dan kes Iki Putra, beliau mempersoalkan adakah menjadi satu kesalahan untuk orang Melayu, Islam menyuarakan dua hal berkenaan serta menyebabkan mereka boleh tergolong sebagai penunggang agama.

“Pada masa sama kita tidak bersetuju kalau meletakkan syurga dan neraka sebagai hujah dalam isu mengundi kerana politik ini adalah perkara ijtihad, mungkin salah mungkin betul.

“Jadi, tidak boleh kita memberikan kenyataan umum bahawa sesiapa yang menggunakan agama dan bangsa adalah salah dan boleh dikenakan tindakan,” katanya.

Anwar dalam ucapannya sebelum ini juga berkata, beliau tidak akan lagi bertoleransi dengan segelintir pemimpin yang didakwanya menunggang agama demi kepentingan peribadi selepas Pilihan Raya Negeri (PRN).

Katanya, beliau tidak boleh menerima apabila seseorang yang bergelar sebagai tok guru termasuk mereka yang berada dalam ‘parti Islam’ secara terang-terangan menipu dan menghasut.

“Ini bukan soal politik, saya tidak peduli dia sokong siapa, itu hak dia.

“… tetapi kalau kamu tunggang agama, permainkan hukum Allah, menghukum orang, memfitnah orang, fitnah yang besar, nak kafirkan orang yang tak sokong dia adalah musuh Allah… saya nak beritahu kita tidak akan berkompromi dengan perkara karut ini,” katanya.

Berita berkaitan;


Zahid hadir mesyuarat Kabinet, bicara kes di mahkamah tangguh

KUALA LUMPUR, 15 Muharam 1445H, Rabu – Perbicaraan kes Datuk Seri Dr Ahmad Zahid Hamidi yang menghadapi 47 pertuduhan pecah amanah, rasuah dan pengubahan wang haram melibatkan dana Yayasan Akalbudi (YAB) di Mahkamah Tinggi di sini hari ini ditangguhkan kerana Timbalan Perdana Menteri itu menghadiri mesyuarat Kabinet hari ini.

Peguam, Datuk Hisyam Teh Poh Teik ketika ditemui pemberita di luar mahkamah berkata, pihaknya mengemukakan permohonan kepada hakim Datuk Collin Lawrence Sequerah untuk menangguhkan perbicaraan pada pagi ini.

“Kami telah memohon penangguhan pagi ini kerana Datuk Seri (Ahmad Zahid) perlu menghadiri mesyuarat Kabinet. Mahkamah membenarkan dan kes bersambung esok,” kata Hisyam.

Saksi pembelaan ketujuh iaitu bekas Setiausaha Eksekutif kepada Ahmad Zahid, Datuk Rosiah Osman sepatutnya menyambung keterangannya pada prosiding hari ini.

Ahmad Zahid, 70, diperintah membela diri terhadap 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana YAB.

Beliau selesai memberi keterangan pada 30 Ogos tahun lepas setelah 17 hari membela diri secara bersumpah dari tempat saksi dengan menafikan segala dakwaan terhadapnya.

Perbicaraan kes itu sepatutnya bersambung pada 10 April lepas hingga Julai, bagaimanapun ditangguhkan  berikutan Ahmad Zahid mengemukakan representasi kepada Jabatan Peguam Negara (AGC) untuk menggugurkan 47 pertuduhan.

Mahkamah Tinggi menetapkan perbicaraan kes itu pada Ogos iaitu 1 hingga 3, 7 hingga 10 dan 21 hingga 24.

Semalam, Ketua Bahagian Perbicaraan dan Rayuan Jabatan Peguam Negara Datuk Mohd Dusuki Mokhtar memaklumkan kepada mahkamah bahawa  representasi yang dikemukakan Ahmad Zahid belum diputuskan kerana AGC masih menunggu hasil siasatan lanjut daripada Pasukan Petugas Khas Suruhanjaya Pencegahan Rasuah Malaysia (SPRM) berhubung bukti baharu yang dikemukakan pihak pembelaan. – Bernama


Tarikh mengundi 12 Ogos munasabah: MB Selangor

SHAH ALAM, 16 Zulhijjah 1444H, Rabu – Menteri Besar Selangor, Datuk Seri Amirudin Shari menyifatkan tarikh pengundian serentak bagi Pilihan Raya Negeri (PRN) di enam negeri yang ditetapkan pada 12 Ogos adalah sesuai dan munasabah.

Beliau berkata selain itu, tempoh kempen selama 14 hari bermula 29 Julai juga mencukupi untuk semua parti berkempen dan bakal calon memperkenalkan diri.

“Pada musim dan saat media sosial sudah semakin rancak, saya percaya ia memberikan masa yang sangat luas kepada semua parti untuk menerangkan polisi dan memujuk pengundi.

“Dengan tempoh yang diumumkan juga, semua parti telah ada persediaan untuk berdepan dengan pilihan raya ini dan ia turut dilaksanakan pada Sabtu, iaitu hari cuti untuk semua negeri yang terlibat dengan PRN,” katanya ketika dihubungi Bernama, di sini hari ini.

Suruhanjaya Pilihan Raya (SPR) hari ini mengumumkan PRN di Kedah, Kelantan, Terengganu, Pulau Pinang, Selangor dan Negeri Sembilan dijalankan serentak dengan 12 Ogos ditetapkan sebagai tarikh pengundian.

Selain itu, tarikh penamaan calon di keenam-enam negeri berkenaan pula ditetapkan pada 29 Julai, manakala pengundian awal pada 8 Ogos. -Bernama


COVID-19 China: Guangzhou tutup sekolah, kes baharu Shanghai melonjak ke rekod tertinggi

BEIJING, 9 Ramadan 1443H, Isnin – Sebuah lagi bandar utama China telah mengetatkan sekatan berkaitan COVID-19 ketika negara itu bergelut membendung wabak di seluruh negara yang merentasi dari Shanghai di tenggara hingga wilayah utara.

Kota selatan Guangzhou, dalam perkembangan terbaharu telah menutup kelas secara bersemuka di sekolah rendah dan menengah hari ini dan menukar kepada kaedah pembelajaran dalam talian.

Langkah-langkah itu dilaporkan akan berlangsung sekurang-kurangnya seminggu.

Pihak berkuasa perbandaran berkata, penduduk tempatan tidak seharusnya meninggalkan bandar melainkan perlu, dan perlu mendapat keputusan negatif ujian COVID-19 dalam tempoh 48 jam terakhir untuk berbuat demikian.

Guangzhou – ibu kota Guangdong,  – melaporkan 27 kes COVID-19 baharu untuk hari Ahad, termasuk 9 tanpa gejala. Jumlah itu meningkat daripada 11 kes sehari sebelumnya, menurut Suruhanjaya Kesihatan Kebangsaan.

Shanghai melaporkan jumlah gabungan kes tertinggi untuk hari Ahad, 914 dengan simptom dan 25,173 tanpa simptom.

Manakala pada Sabtu, pihak berkuasa melaporkan 1,006 kes dengan simptom dan 23,937 kes tanpa gejala.

Sementara itu, Shanghai kini masih kekal berada dalam perintah berkurung – dengan kebanyakan orang terpaksa tinggal di pangsapuri mereka dan mendapatkan makanan melalui penghantaran.

Shanghai juga telah menukar kaedah pembelajaran sekolah rendah dan menengah kepada pembelajaran dalam talian kira-kira sebulan yang lalu pada 12 Mac. Sekatan dua peringkat bermula pada 28 Mac dengan  alasan melaksanakan ujian virus berskala besar.

Kesemua 11 daerah di bandar Guangzhou memulakan satu lagi ujian besar-besaran lewat minggu lalu. Pihak berkuasa perbandaran itu berkata, pada hari Sabtu ia sedang dalam proses mengubah pusat ekspo menjadi hospital sementara.

Gelombang kes terkini berpunca daripada varian Omicron yang sangat mudah ditularkan dan menandakan wabak COVID-19 paling teruk di tanah besar sejak fasa awal wabak itu pada awal 2020. – Agensi


Sheikh Meshaal, Putera Mahkota baharu Kuwait

BANDAR KUWAIT, 20 Safar 1442H, Khamis – Parlimen Kuwait sebulat suara menyokong Sheikh Meshaal Al Ahmad Al Sabah sebagai Putera Mahkota, selepas Emir baharu, Sheikh Nawaf Al Ahmad Al Sabah menamakannya untuk jawatan itu, semalam.

Sheikh Meshaal tiba di Parlimen sejurus selepas pemilihannya pada Khamis, bagi mengangkat sumpah di hadapan Emir Sheikh Nawaf sebagai putera mahkota yang baharu, lapor agensi berita Kuwait, KUNY.

Dalam ucapan yang disiarkan di televisyen tempatan, Sheikh Meshaal memberi jaminan Kuwait akan berpegang kepada komitmen serantau dan antarabangsa melalui pendekatan damai serta demokratik.

Beliau turut berjanji akan mempromosikan semangat toleransi bagi mengelakkan perpecahan.

Terdahulu, Sheikh Nawaf mengambil alih tampuk pemerintahan berikutan kematian Sheikh Sabar Al Ahmad Al Jabee Al Sabah minggu lalu, pada usia 91 tahun.

Pertukaran kepimpinan Kuwait berlaku sewaktu tempoh tegang antara negara itu dengan Arab Saudi dan Iran, termasuk beban masalah harga minyak rendah serta wabak pandemik COVID-19.

Sheikh Meshal adalah anak lelaki ketujuh Emir Kuwait ke-10, Sheikh Ahmad al-Jaber Al-Sabah. – Agensi


PPIM gesa siasat dakwaan salah guna kuasa pembelian vaksin COVID-19

BANGI, 1 Jamadilawal 1444H, Sabtu – Persatuan Pengguna Islam Malaysia (PPIM) dan beberapa NGO mendesak kerajaan menubuhkan Suruhanjaya Siasatan Diraja (RCI) bagi menyiasat dakwaan salah guna kuasa pembelian vaksin COVID-19 yang didakwa didalangi tampuk kepemimpinan pentadbiran terdahulu.

Ketua Aktivisnya, Datuk Nadzim Johan berkata, pihaknya memandang serius dakwaan yang berlaku sejak musim kempen Pilihan Raya Umum ke-15 (PRU15) bermula.

Katanya, banyak salah laku bekas pemimpin negara yang telah didedahkan pihak kawan dan lawan antaranya dakwaan salah guna kuasa pembelian vaksin COVID-19 bernilai puluhan bilion ringgit.

Nadzim berkata, pihaknya menerima aduan yang dikatakan tidak masuk akal berkaitan jumlah pembelian dan perbelanjaan untuk menangani isu COVID-19 baru-baru ini.

“Aduan yang diterima mempunyai fakta yang patut dikaji dan perlu disiasat secara serius kerana ianya melibatkan jumlah yang sangat besar,” katanya dalam satu kenyataan media, hari ini.

Nadzim menegaskan, jika Kerajaan Pusat yang baharu serius mengembalikan kestabilan dan membanteras salah laku pemimpin, mereka harus menyiasat dakwaan ini.

“Jika tidak, tiada bezanya pemimpin kini dan yang sebelumnya,” katanya.


Bayi masih bertali pusat ditemukan di kedai ayam

CHUKAI, 17 Zulhijjah 1444H, Khamis – Seorang bayi perempuan yang baru dilahirkan ditemukan di sebuah kedai menjual ayam di Jabor Kubor, Jalan Air Putih di sini, pagi tadi.

Ketua Polis Daerah Kemaman Supt Hanyan Ramlan berkata, bayi yang masih hidup dan bertali pusat itu ditemukan di atas lantai kedai oleh pemiliknya pada kira-kira pukul 7.50 pagi tadi, ketika mahu memulakan perniagaan.

Beliau berkata bayi itu kemudiannya dibawa ke Hospital Kemaman oleh anggota polis untuk rawatan dan siasatan lanjut.

“Bayi tersebut dilahirkan dalam keadaan sempurna dan dianggarkan berusia antara tiga hingga empat hari berdasarkan keadaan tali pusat,” katanya pada sidang media di Balai Polis Air Putih di sini, hari ini.

Hanyan berkata, pihaknya telah menghubungi klinik dan membuat pemeriksaan di klinik swasta untuk mengesan individu yang terlibat.

“Kita telah mengarahkan semua klinik swasta supaya memaklumkan kepada polis atau pihak berkuasa sekiranya ada maklumat berkaitan pesakit wanita yang baru bersalin.

“Kes disiasat mengikut Seksyen 317 Kanun Keseksaan kerana menyembunyikan kelahiran,” katanya. – Bernama


Bank Dunia tangguh 4 projek untuk Afghanistan

KABUL, 28 Syaaban 1443H, Khamis – Bank Dunia menangguhkan empat projek di Afghanistan bernilai AS$600 juta, di tengah kebimbangan terhadap keputusan Taliban melarang pelajar perempuan di negara itu kembali meneruskan sesi persekolahan.

Kesemua empat projek berkenaan adalah termasuk inisiatif bagi meningkatkan pendidikan, kesihatan dan pertanian di Afghanistan – negara yang dilanda perang dan berdepan krisis kemanusiaan.

Projek itu dibiayai oleh Tabung Amanah Pembinaan Semula Afghanistan (ARTF), yang dibekukan tahun lalu selepas Taliban menguasai negara itu.

Pada awal bulan ini, Lembaga Eksekutif Bank Dunia meluluskan rancangan untuk menggunakan lebih daripada AS$1 bilion daripada dana itu untuk menyokong keperluan mendesak, termasuk dalam sektor pendidikan, pertanian dan kesihatan.

Di bawah rancangan itu, wang berkenaan tidak akan diserahkan kepada pihak berkuasa Taliban, sebaliknya akan diagihkan melalui agensi Pertubuhan Bangsa-Bangsa Bersatu (PBB) serta kumpulan bantuan.

“Sebagai langkah pertama, penderma ARTF akan memutuskan empat projek bernilai kira-kira AS$600 juta untuk menyokong keperluan mendesak dalam sektor pendidikan, kesihatan dan pertanian serta sumber pencarian masyarakat.

“AS$600 juta ini akan ditambah dengan peruntukan tambahan daripada ARTF sepanjang 2022 mengikut syarat ditetapkan.

“Pendekatan berperingkat ini direka bentuk untuk menjadi fleksibel dan adaptif, menyedari bahawa keadaan di lapangan kekal lancar,” kata Bank Dunia dalam kenyataan pada 1 Mac lalu.

Bagaimanapun, projek itu terpaksa ditangguhkan selepas Taliban memutuskan melarang pelajar perempuan untuk kembali bersekolah.

Keputusan berkenaan mencetuskan kemarahan masyarakat antarabangsa yang dilihat sebagai perbuatan tidak berperikemanusiaan.

Jurucakap Bank Dunia berkata, semua empat projek itu sepatutnya dibentangkan kepada penderma ARTF untuk kelulusan selepas Bank Dunia dan pemegang taruh antarabangsa yakin dengan situasi serta matlamatnya.

Namun, keputusan terbaharu Taliban telah menyebabkan Bank Dunia mengambil langkah berkenaan memandangkan projek itu bermatlamat untuk memastikan golongan wanita mendapat manfaat daripada sokongan itu.- Agensi


24 jam terbakar, 80 peratus blok bangunan The Andaman musnah

LANGKAWI, 29 Jamadilawal 1442H, Rabu – Angin kencang serta struktur binaan kayu, telah menyebabkan kira-kira 80 peratus sebuah blok bangunan di resort lima bintang, The Andaman, a Luxury Collection Resort, di Jalan Teluk Datai, kira-kira 40 kilometer dari Bandar Kuah dekat sini, musnah dalam kebakaran yang berlaku dua kali, semalam dan awal pagi tadi.

Ketua Balai Bomba dan Penyelamat Ketua Balai Bomba dan Penyelamat (BBP) Langkawi, Mohd Ashmar Mohd Mazlan berkata, kejadian pertama berlaku petang semalam di bahagian bumbung sebuah bangunan kelas B dan anggota dari BBP Langkawi dan BBP Persiaran Putra bersama Pasukan Bertindak Kecemasan (ERT) resort itu, berjaya memadamkan kira-kira 11.26 malam.

“Bomba menerima panggilan pada kira-kira 4 petang semalam, selepas berjaya memadam kebakaran, anggota bomba membuat pemadaman bara-bara api yang terbakar. Namun begitu, kira-kira 1.13 awal pagi tadi, bomba pihak resort tersebut sekali lagi memaklumkan berlaku kebakaran di bangunan yang sama, namun di lokasi berbeza.

“Anggota bomba dari BBP Langkawi dan BBP Persiaran Putra, sekali lagi digerakkan ke lokasi kejadian untuk memadamkan kebakaran. Kebakaran melibatkan bangunan yang memiliki tiga seksyen menempatkan pejabat pentadbiran, lobi utama dan dewan besar, serta sayap utara dan selatan yang merupakan bilik penginapan,” katanya ketika ditemui pemberita di lokasi kejadian.

Turut hadir Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Datuk Nor Hisham Mohammad dan Ketua Polis Daerah Langkawi ACP Shariman Ashari.

Mohd Ashmar yang bertindak sebagai komander operasi berkata, ketika kejadian terdapat tetamu yang menginap di resort tersebut dan pihaknya telah mengarahkan pihak pengurusan resort itu untuk memindahkan tetamu ke hotel lain.

“Angin kencang serta struktur binaan kayu resort tersebut menyukarkan proses pemadaman api. Ketika proses memadam kebakaran, empat petugas lelaki ERT resort yang membantu, turut mengalami sesak nafas dan muntah. Mereka telah dibawa ke Hospital Sultanah Maliha untuk mendapatkan rawatan,” katanya.

Tinjauan Bernama di lokasi kejadian mendapati sehingga berita ini ditulis, anggota bomba dari BBP Langkawi dan BBP Persiaran Putra masih giat menjalankan kerja-kerja pemadaman serta mengawal kebakaran. – Bernama


Empat lagi dipanggil lengkapkan siasatan himpunan #Turun

KUALA LUMPUR, 1 Muharram 1444H, Sabtu – Polis akan mengambil keterangan empat lagi individu bagi melengkapkan kertas siasatan berhubung perhimpunan # Turun di hadapan Pusat Beli-belah Sogo di sini, Sabtu lepas.

Ketua Polis Daerah Dang Wangi ACP Noor Dellhan Yahaya berkata sebelum ini seramai 27 individu telah diambil keterangan melibatkan ahli politik dan aktivis pelajar, namun kertas siasatan berkenaan yang telah dihantar ke Pejabat Timbalan Pendakwa Raya dipulangkan semula.

“Pejabat Timbalan Pendakwa Raya telah memulangkan kembali kertas siasatan itu dan mengarahkan untuk merekod keterangan daripada empat individu lagi,” katanya ketika ditemui pemberita selepas program Road March Sempena Peringatan Hari Polis ke 215 di Dataran Merdeka, di sini, hari ini.

Noor Dellhan berkata keempat-empat individu berkenaan akan diambil keterangan dalam masa terdekat bagi melengkapkan siasatan mengikut Seksyen 9 (5) Akta Perhimpunan Aman 2012.

Pada 23 Julai lepas, kira-kira 100 orang terdiri daripada mahasiswa, ahli parti politik dan beberapa individu telah berhimpun sambil memegang plakad dan gegantung bertulis ‘potong gaji menteri’, ‘turun dan lawan’ dan lain-lain.

Sementara itu, Setiausaha Polis Malaysia Datuk Noorsiah Mohd Saaduddin dalam kenyataan berkata program Road March yang julung kali diadakan itu hari ini bertujuan mendekatkan masyarakat dengan pasukan Polis Diraja Malaysia (PDRM) selaras tema ‘Polis dan Masyarakat Berpisah Tiada’.

Program sehari berkenaan yang melibatkan kerjasama strategik PDRM bersama Dewan Bandaraya Kuala Lumpur (DBKL) dan Jabatan Penerangan Malaysia disempurnakan Ketua Polis Negara Tan Sri Acryl Sani Abdullah Sani dan Pengarah jabatan pembangunan komuniti dan kesejahteraan bandar, DBKL, Ismadi Sakirin.

Dalam program bermula 7 pagi berkenaan orang ramai yang hadir disajikan persembahan aksi payung terjun oleh enam anggota komando VAT 69 PDRM dan perarakan unit berkuda, kenderaan serta aset PDRM.

Kaunter bayaran saman yang menawarkan diskaun sebanyak 50 peratus turut diserbu ribuan pengunjung yang mengambil kesempatan menyelesaikan bayaran saman tertunggak masing-masing. – Bernama


Selepas isytihar darurat, Nazri Aziz tarik sokongan terhadap PN

KUALA LUMPUR, 28 Jamadilawal 1442H, Selasa – Ahli Parlimen Padang Rengas daripada UMNO Datuk Seri Mohamed Nazri Abdul Aziz mengumumkan menarik sokongannya terhadap kerajaan Perikatan Nasional (PN) yang ditunjangi Perdana Menteri Tan Sri Muhyiddin Yassin.

Beliau mengumumkan perkara itu pada sidang media di bangunan Ibu Pejabat UMNO di sini, hanya selepas beberapa jam Perdana Menteri menyampaikan perutusan khas mengenai Pengisytiharan Proklamasi Darurat di seluruh negara.

Pengumuman itu menjadikan beliau sebagai Ahli Parlimen yang ketiga daripada blok kerajaan berbuat demikian selepas perkara sama dilakukan oleh Ahli Parlimen Gua Musang Tengku Razaleigh Hamzah dan Ahli Parlimen Machang Datuk Ahmad Jazlan Yaakob, kedua-duanya juga dari UMNO.

Menurut Mohamed Nazri, keputusan itu dibuat atas mandat yang diberikan UMNO Bahagian Padang Rengas dan pendirian yang diputuskan Majlis Tertinggi (MT) parti itu.

Nazri, yang juga Ketua UMNO Bahagian Padang Rengas, mendakwa penarikan sokongan beliau itu bermakna kerajaan kini hanya mempunyai sokongan 109 Ahli Parlimen. – Bernama


Russia bedil Idlib

AMMAN, 29 Jamadilawal 1443H, Isnin – Jet Russia mengebom kawasan berhampiran bandar Idlib di barat laut Syria pada Ahad – menandakan permulaan tahun baharu bagi benteng terakhir dikuasai pembangkang.

Menurut pusat pengesanan, jet Sukhoi Russia menggugurkan bom di beberapa bandar dan stesen pam air utama di bandar Idlib yang penduduknya lebih luas melebihi sejuta.

Tiada ulasan segera daripada Russia atau tentera Syria, yang mengatakan ia menyasarkan tempat persembunyian kumpulan yang mengawal wilayah itu tetapi menafikan sebarang serangan ke atas orang awam.

Pegawai kanan PBB yang mengesahkan stesen air itu ‘rosak teruk’ dalam serangan udara itu berkata, serangan sedemikian memburukkan lagi nasib jutaan rakyat Syria yang kehilangan tempat tinggal.

Katanya, pemusnahan infrastruktur awam yang berterusan hanya menyebabkan lebih banyak penderitaan orang awam, justeru ia mesti dihentikan.

Saksi berkata, serangan dalam 24 jam terakhir di kawasan yang dikuasai pemberontak itu turut mengenai ladang ternakan dan berhampiran sempadan Bab al Hawa dengan Turki.

“Russia memberi tumpuan kepada infrastruktur dan aset ekonomi. Ini bagi menambah penderitaan rakyat,” kata pegawai dalam pentadbiran pembangkang, Abu Hazem Idlibi.

Menurut penduduk setempat dan pasukan penyelamat, sasaran lain termasuk perkampungan di wilayah Jabal al-Zawiya di bahagian selatan wilayah Idlib, tanpa laporan segera mengenai angka korban.

“Satu siri serbuan selepas malam Sabtu melanda kem sementara yang menempatkan ribuan keluarga yang dipindahkan berhampiran Jisr al Shuqhur, barat Idlib.

“Dalam serangan itu, dua kanak-kanak dan seorang wanita terbunuh dan 10 orang awam cedera,” kata perkhidmatan pertahanan awam. – Agensi


Bangladesh mohon bantuan China hantar pulang pelarian Rohingya

DHAKA, 10 Muharam 1444H, Isnin – Bangladesh dilaporkan meminta kerjasama dari China untuk menghantar pulang pelarian Rohingya ke Myanmar.

Hasrat itu dinyatakan ketika lawatan Menteri Luar, Wang Yi Hayang yang menjanjikan hubungan perdagangan, pelaburan dan sokongan lebih baik untuk pembangunan infrastruktur di negara Asia Selatan itu.

Menteri Muda Untuk Hal Ehwal Luar Bangladesh, Shahriar Alam berkata, China berjanji untuk membantu secara berterusan menyelesaikan krisis Rohingya.

“Kami dengan tegas mengulangi bahawa kerjasama China diperlukan. China telah maju dalam menyelesaikan isu Rohingya dan kami memerlukan situasi itu berakhir,” kata Alam.

China telah menggunakan pengaruhnya di Myanmar untuk menjadi perantara perjanjian November 2017 untuk menghantar pulang kira-kira 700,000 pelarian Islam Rohingya yang melarikan diri daripada penindasan di Myanmar pada Ogos tahun itu.

Walaupun terdapat percubaan untuk menghantar pulang pelarian, namun mereka enggan, kerana bimbang akan bahaya di Myanmar, yang diburukkan lagi oleh pengambilalihan tentera tahun lalu.

Wang tiba di Dhaka pada petang Sabtu dan bertemu dengan Perdana Menteri, Sheikh Hasina dan Menteri Luar, A.K. Abdul Mome.

Mereka membincangkan isu dua hala dan global sebelum kepulangannya pada pagi Ahad, kata, Shahriar Alam.

Bangladesh mempunyai hubungan kukuh dengan China, yang merupakan rakan perdagangan utama untuk bahan mentah.

Tetapi mengekalkan hubungan rapat dengan Beijing adalah mencabar bagi Bangladesh, yang juga mengimbangi hubungan diplomatik dan perdagangan dengan India dan Amerika Syarikat (AS), saingan utama China.

Lebih daripada 500 syarikat China aktif di Bangladesh. China terlibat dalam semua projek infrastruktur utama negara seperti pelabuhan laut, terowong sungai dan lebuh raya, dan membantu membina jambatan terbesarnya di atas Sungai Padma dengan kos AS$3.6 bilion.

Di tengah-tengah ketegangan baru-baru ini antara China dan Taiwan, Bangladesh mengeluarkan kenyataan mengulangi sokongannya terhadap dasar ‘Satu China’.

Selepas memenangi pilihan raya pada tahun 2008, pentadbiran Hasina menutup pejabat perwakilan perniagaan Taiwan di Dhaka sebagai tindak balas permintaan dari China, dan sejak itu China telah meningkatkan penglibatannya di Bangladesh.

Pada Ahad, Wang memberitahu Hasina semasa kunjungan hormat bahawa negaranya menganggap Bangladesh sebagai ‘rakan kongsi pembangunan strategik’ dan akan terus menyokongnya, kata Setiausaha Akhbar presiden, Ihsanul Karim.

Agensi United News of Bangladesh melaporkan bahawa Wang juga berjanji untuk bersama Bangladesh ‘dalam semua isu di forum antarabangsa.’

Semalam, Bangladesh dan China menandatangani atau memperbaharui empat perjanjian dan memorandum persefahaman mengenai pengurusan bencana, infrastruktur dan pertukaran budaya. – Agensi


Vernakular ‘modal’ ampuh politikus menangi peti undi

Oleh Zuhayati Yazid

BANGI, 7 Rabiulawal 1443H, Khamis – Vernakular merupakan senjata paling ampuh dalam kalangan politikus untuk memenangi hati pengundi setiap kali datangnya pilihan raya.

Atas faktor itu, usaha untuk menyaksikan wujudnya sekolah satu aliran di negara ini adalah tidak mudah atau pun mustahil untuk direalisasikan.

Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim menyifatkan, perbuatan berkenaan sebagai taktik kotor yang tidak memberi manfaat kepada perpaduan negara.

“Ini permainan kotor dan hanya retorik untuk menyatupadukan perpaduan, sedangkan semasa berkuasa mereka langsung tidak mahu jalankan tanggungjawab yang sebenar,” katanya ketika dihubungi Ismaweb.net, hari ini.

Selain itu, katanya, sikap acuh tidak acuh pemimpin dalam memperjuangkan usaha penghapusan vernakular juga merupakan antara punca kegagalan selama ini.

Malah, dakwanya, pemimpin dilihat tiada niat untuk membentuk perpaduan menerusi sekolah satu aliran dengan membiarkan kaum Cina dan India membuat ‘hal’ sendiri.

“Saya tidak nampak pemimpin kita serius dalam menangani masalah sekolah vernakular hari ini, mereka hanya menganggap perkara ini adalah remeh.

“Hakikatnya kita tahu sistem pendidikan adalah platform untuk menyatu padu kaum namun sekiranya sekolah jenis kebangsaan Cina (SJKC) dan sekolah jenis kebangsaan Tamil (SJKT) dibiarkan, keadaan ini menyebabkan mereka hanya mengenali ruang lingkup kaum mereka sahaja dan keadaan menyebabkan mereka semakin hilang semangat cintakan negara sendiri.

“Hal ini tidak baik dalam perpaduan kaum dan hanya merugikan kita semua sedangkan kita perlu harmoni dalam menjalani kehidupan walaupun memiliki pelbagai kaum,” katanya.

Sepatutnya tegas beliau, pemimpin perlu keberanian untuk mengubah sekolah vernakular kepada sistem pendidikan satu aliran.

“Menerusi sekolah satu aliran, kita yakin hubungan antara kaum semakin erat dan perpaduan boleh dibentuk,” ujarnya.

Sehubungan itu, Ustaz Zamani menaruh harapan kepada pemimpin untuk mengubahnya demi kepentingan agenda perpaduan.

“Saya gesa supaya pemimpin hari lebih berani dan utamakan perpaduan kaum selain bertegas melakukan perubahan dengan menjadikan sistem pendidikan negara dengan satu aliran sahaja,” tegas beliau.


Kukuhkan semula hubungan UMNO, PAS sempena ulang tahun MN

BANGI, 17 Safar 1444H, Rabu – Sempena ulang tahun ketiga penubuhan Muafakat Nasional (MN), pemimpin PAS dan UMNO perlu mengambil peluang untuk mengukuhkan semula hubungan antara satu sama lain.

Ahli Parlimen Kuala Nerus, Datuk Dr Mohd Khairuddin Aman Razali berkata, gencatan senjata oleh ahli dan pimpinan dua parti Melayu Islam terbesar Malaysia itu amat ditagih.

“Kalau tidak mampu bersama setidaknya bersilaturrahim dan mengikat tali persaudaraan sebagai saudara muslim dan ahli politik muslim.

“Suara akar umbi yang mahukan penyatuan UMNO dan PAS tidak wajar dipinggirkan.

“Suara mahukan kesatuan dan perpaduan antara PAS dan UMNO juga berkumandang di Muktamar PAS khususnya sebagai strategi untuk menang bersama pada Pilihan Raya Umum ke-15 (PRU15).

“Itulah suara akar umbi dan ahli bawahan. Itulah permintaan ketika Pilihan Raya Kecil (PRK) Melaka dan Johor,” katanya dalam kenyataan, hari ini.

Khairuddin bagaimanapun menyifatkan, hubungan antara pemimpin dua parti utama itu masih boleh diperbaiki biarpun dilihat sudah terlewat.

Katanya, perkara tersebut masih boleh diusahakan perundingan dengan cara politik matang dan harmoni.

“Usah mengalah kerana ia adalah hasrat ahli bawahan. Jaga tutur kata, elakkan prasangka dan bina jambatan kasih antara dua parti. Masih ada masa,” katanya.

Tanggal 14 September 2019 menjadi titik bersejarah apabila UMNO dan PAS memeterai piagam MN pada Himpunan Penyatuan Ummah di Pusat Dagangan Dunia Putra (PWTC).